Oztibarre ikastolaren beste ezaugarria txiki izatearena da. Adin desberdinetako haurrak gela berean elkartzen dira, eta horrek ikas prozesua aberastu egiten du. Ikusi erlazioanaturiko artikuluak\nEskola txikia da Oztibarre. 1991 urtean sortu zen, jabego pribatu batean, Bunuze herrian hain zuzen. Zazpi haur ziren sorreran. Bi urtera Donaixtira eraman zuten ikastola, beste jabego pribatu batera, eta handik Izura herrira ekarri zuten azkenik. Ama Eskolaz gain, Lehen Maila ere eskaintzen 1999 urtean hasi ziren. Haurrak Oztibarre ibarretik etortzen dira, eta baita Landibarretik ere. Lehen Maila bukatuta, ikastolako haurrok Donaixtiko kolegiora joaten dira .\nGaur 3 urtetik hasi eta 11 urtera bitarteko 34 haur dituzte. Bi ikasgela osatzen dituzte; batean Ama Eskolakoak daude eta bestean Lehen Mailakoak. Gelan adin desberdinetako haurrak izateak asko aberasten du ikas prozesua: txikiagoek beti handienei jarraitu nahi diete, jakin-mina dute handiak lantzen ari direna eurek ere ikasteko. Handiak, berriz, txikiekiko arduradun sentitzen dira, eredu. Gutxiago dakitenei irakatsiz asko ikasten dute.\nToka, noka, zuka eta xuka\nForma bakoitza zertan bereizten den azalduko dugu gainetik. Toka eta noka Hegoaldean ere erabiltzen diren formak dira, toka mutilei egiten zaie eta noka neskei. Xuka eta zuka bereizteko adibide bat jarriko dugu. Euskara batuan edo neutroan, "barnean gira" esango genukena, xuka "barnean gitxu" esaten da, eta zuka "barnean gitzu". Edo "etxea polita da" esateko, zuka "etxea polita duzu" esango litzateke.\nZu alokutiboan gaur jende gutxi mintzo da, aitatxi eta amatxiak gehienik, eta apaizari edo pertsona ezezagunen bati zuzentzen direnean. Hala ere, zu alokutiboa ez omen da Hegoaldeko "berorrika" forma ere. Arrunt berezia da. Orain bi belaunaldi, Oztibarre ibarrean zuka mintzatzen ziren gehien bat, xuka ia batere ez. Aldiz, Donibane Garazi inguruan xuka egiten zen asko. Beraz, eskualdeen arabera bazen diferentziarik. Egun xuka mintzatzen dira gehienak, eta gazteak kasik ez dira inoiz zu alokutiboan mintzatzen. Bi belaunalditan gauzak erabat aldatu dira, beraz. Gaurko haurrek zu alokutiboa ez badute ikastolan ikasten, ez dute atxikiko.\nEuskara batuan edo neutroan ez dute sekula hitz egiten bertako haurrek. Haurrek xuka, toka eta noka hitz egiten dute. Irakasleek diotenez, horretan eragin handia du haurrek aitatxi eta amatxiekin duten harremanak. Etxe berean bizi ohi dira, eta belaunaldien arteko transmisioa segurtatzen da. Nahiz euskara batua edo neutroa ez duten sekula erabiltzen, ezagutu egiten dute, nonhaitik jasotzen baitute neutroa (telebistatik, liburuetatik...).\nHerri bertako hizkera, ikastolako hizkera\nMartta da lau irakasletan Izura bertakoa, eta ikastolaren sorreratik dagoena. Marttak lehen egunetik xuka egin zien haurrei. Hala irten zitzaion naturalki, ez zitzaion neutroan egiterik burutik pasa ere egin. Landibarreko haurrak etortzen hasi ziren gero ikastolara, eta haiek toka eta noka egiten zuten aise. Marttak beharra sentitu zuen berak ere toka eta noka ikastekoa, Landibarreko haurrek zekarten aberastasunari lekua egin behar baitzitzaion gelan. Gero emeki-emeki, zu alokutiboa ere lantzen hasi ziren.\nHarrigarria omen da haurrek zeinen azkar ikasten dituzten alokutibo formak. Ikasgelan lehenik xuka mintzatzen hasten dira beti, etxetik dakartena horixe baita. Ama Eskolan toka eta noka ikasten dute eta behin forma berriok menperatzen dituztenean, orduan hasten dira zuka. Orain arte zuka ikastea Lehen Mailarako utzi izan dute, baina aurten Ama Eskolan jada hasi dira zuka, esperientziaz ikusi baitute txiki-txikitatik gai direla lau formak lantzeko.\nIrakasle bakoitzak forma alokutibo bat\nLau alokutibo formak ikasteko modurik onena, ikastolan eguneroko bizitzan erabiltzea da. Hori oso kontzienteki pentsatua dute Oztibarren. Irakasle bakoitzak alokutibo forma bat hautatua du, eta ikasleei hasieratik azaltzen die berarekin zein formatan hitz egitea nahi duen. Hala, Marttak zuka hitz egiten die beti. Gainerako irakasleek, talde osoari zuzentzen direnean xuka egiten dute, eta haur bakoitzarekin banaka jardutean toka edo noka. Haurrek euren artean toka eta noka jarduten dute. Beraz, ikasleek badute alokutibo forma bakoitza norekin erabili.\nProiektu hau gauzatzeko, irakasleek alokutibo formak ikasi behar izan dituzte. Martta soilik da Oztibarre ibarrekoa. Xole urepeldarra da, Mailis lapurtarra, Uztaritzekoa, eta Xantia Zuberoako UrrÃ¼xtoi-Larrabilekoa. Ikastolara etorri zirenean ez zekiten forma alokutibo horiek erabiltzen. Proiektuan sinesten dutelako ikasi behar izan dute, eta diotenez, ez da batere erraza; haurrek fiteago ikasten omen dute helduek baino. Irakasleek argi esaten diete haurrei ez dakitela eurek bezala mintzatzen, eta mesedez irakasteko. Haurrek jarrera bikaina omen dute, eta zuzenketak eginez irakasleak ikasiz doaz. Hutsak egiteari beldurra kendu behar izan diote, beraz, irakasleek, eta Xolek azaldu digunez zailena horixe da, zeure burua hala entzutea, zeurea ez den mintzaira batean. Irakasleentzat, aditz alokutiboak ikasteaz gain, oso garrantzitsua da Izura bertan erabiltzen diren hitz bereziak ikasi eta erabiltzea ere. Izura aberatsa baita, aditz mailan partikularki, baina baita hiztegi mailan ere.\nBistan da irakasle denek duten inplikazioa. Horixe omen da proiektu honen sekretu nagusia: ikastolako irakasle eta langileak talde bat izatea, eta denek egitea ahalegina.\nOztibarre ikastolan 1999an hasi ziren Lehen Maila ere ematen. Orduan hasi ziren arazoak. Lehen Mailan haurrek idazketa lantzen hasi beharko zuten, eta zein formatan idatzi erabaki beharra zuten irakasleek. Euskara batua izanagatik ofizialki onartzen dena idatzirako, euren ondasuna lantzea ere oso garrantzitsua ikusten zuten. Azkenik, erabaki zuten ahulen zegoen forma hautatu behar zela idatzian ere lantzeko, gal ez zedin. Haurrek neutroa naturalki ikasten dute, eta zu alokutiboa dagoenez ahulen, horixe hautatu zuten idatzirako. Gurasoei ere oharrak zuka bidaltzen dizkiete.\nIdatzirako zuka forma hautatzeak, zailtasunak zekartzan: batetik, ez zegoen testurik alokutiboan idatzirik. Material guztia irakasleek sortu behar izan dute. Bestetik, orain arte ez dago arautua nola idatzi behar den alokutiboan. Irakasleek ikertu behar izan dute hori. Aditz taulak osatzeko lanean ari dira. Taulak, aditz neutro bakoitzaren ondoan aditz hori lau alokutibo formatan nola esan eta idatziko litzatekeen bilduko du. Alegia, "euskaltzain ttipien" lan erraldoia egiten dihardutela. Aditz taulak osatzeko, Martta eta Xole hiru herritako hiru pertsona adinduekin biltzen dira astean behin: Izuran Xantreteiko Eñautekin, Jutsin Arlaneko Gaxuxarekin eta Arhantsusin Larrondoko Alexandrerekin. Hiruok bere-berean mantendu dituzte forma alokutiboak, inongo eraldaketarik gabe, ez baitute euskara neutroaren eraginik izan. Nola ahoskatzen duten erreparatzen diete bereziki. Behin aditz taulak osatzean Euskaltzaindiari erakusteko asmoa dute, ikusteko ofizialki zer den onargarri.\nEsparru berrietan erabiltzea erronka\nIkastola barruan oso ongi funtzionatzen du esperientzia honek. Aurrera begirako erronka alokutiboan mintzatzeko ohitura hori beste testuinguruetara eramatea da. Izan ere, ikastolara kanpoko norbait bisitan datorrenean, nahiz pertsona horrek xuka edo toka-noka jarduteko ohitura izan, automatikoki neutroan mintzatzen omen dira, bai haurrak eta baita bisitaria ere, euren "txipa" baita eskolako hizkuntza, ofiziala, neutroa dela. Mentalitateetan ere bada lan bat egiteko, beraz, ikus dezaten eskolan etxean bezala mintzatzea aberastasun bat dela.\nGauza bera gertatzen da haurrak Donaixtiko kolegiora joaten direnean; hango haurrekin ez dute toka eta noka jarduten, ezta xuka ere. Neutroan zuzentzen dira jende berriari. Kezka hori medio, Oztibarreko irakasleek iaz bizpahiru bilkura egin zituzten Donaixtiko irakasleekin, euren proiektua aurkezteko eta ikusteko kolegiokoek zer pentsatzen zuten. Ba omen dute hor bide bat egiteko. Bestetik, kolegioan euskalkien arazoa ere badute, irakasle asko beste eskualdeetatik etortzen baitira. Erabaki nahian omen dabiltza, ea irakasle bakoitzak bere euskalkian mintzatu behar duen, denek bertako euskalkian egin behar duten edo neutroan zuzendu behar zaizkien ikasleei. Oztibarreko irakasleek argi dute ez direla nor erabaki hori hartzeko, eurak ez baitira kolegioan. Dena den, euren ikastolako filosofia zein den ez dute zalantzarik: haur bakoitzak etxetik dakarren aberastasuna atxikitzea ikastolan, etxetik dakarten hori hartzea eta erabiltzea, aldez aurretik teorikoki finkatu beharrean zer hizkera behar den hartu eskolarako. Â•\nHegoalde ikastola, Iruñea: Hizkuntza Trataera Bateratua testu-generoetan oinarrituta euskara+ ingelesa + gaztelania\nAhozkotasuna eskolan lantzeko metodoa\nJesus Obrero BHI, Gasteiz: Boz gora irakurtzen eta deklamatzen\nItziar Plazaola: Hizkuntza gutxiagotuen kasuan, indartu egin beharko litzateke ahozkotasuneko hainbat genero era sistematikoan lantzeko jarrera.


Gure izaera - Erakundea | ULMA\nPertsonen alde egiten dugu, gure enpresa proiektuarekin konpromisoa eta inplikazioa lortzeko funtsezkoak baitira: prestakuntza duten eta etengabe prestatzen ari diren profesionalak. Gure identitate zigilua da. Espiritu horrek lantalde handi bat sortzea ahalbidetu digu, gure bezeroek, gure hornitzaileek eta guk geuk osatutakoa. Bakarrik horrela lortu ditzakegu helburu komunak eta egon gaitezke beti prest erronka berriei aurre egiteko.\nGure lantaldeko zati dira, eta erritmoa eta jarraitu beharreko bidea markatzen dute. Haiei esker gara garen modukoak. Gure giltzarri dira, ULMAren eta bezeroaren artean prozesu osoan dagoen konplizitateak proiektu bakoitzaren arrakasta markatzen du.\nGure ingurunetik hurbil\nErabat konprometituta gaude gizartearekin, pertsonekin eta ingurumenarekin. Iraunkortasun irizpideekin jarduten dugu eta Gizarte Erantzukizun Korporatiboaren printzipioak geure egiten ditugu. Horregatik, gure irabazien %10 interes publikoko helburu sozialetarako erabiltzen ditugu. Bokaziozko zerbait da, gure nortasunean, gure printzipioetan eta gure kulturan dagoen zerbait.\nEtorkizunari begira gaude, denok jomuga berarekin: gure bezeroen arrakasta marraztea. ULMA proiektua indartzeko lanean jarraitzen dugu; merkatu guztietan hazteko estrategia bat dugu eta mundu osoko proiektu estrategikoen aldeko apustu egiten dugu. Horretarako lagungarri ditugu garatzen ari garen proiektu berriak eta prozesuetan eta zerbitzuetan egiten ari garen hobekuntzak. Gure proposamena irudimentsua eta efizientea da, eta bere asmoa da gure bezeroei helburuak lortzen laguntzea. Horrekin, etorkizunari gogotsu egiten diogu aurre, gure nortasun bereziaren ezaugarriak eta zehaztasunak ematen dizkiguten balioei eta filosofiari eutsita.\nULMA Taldeko kideak gara, Espainiako iparraldean dagoen enpresa talde handienetako bateko kidea, eta MONDRAGON Korporazioko kideak ere bai.\nULMA Taldea zortzi kooperatibek osatzen dute eta honako sektoretan jarduten dute: Architectural Solutions, Agrícola, Carretillas Elevadoras, Construction, Conveyor Components, Handling System, Packaging eta Piping.\n1961az geroztik merkatu global batean ari gara jardunean eta horrek gure esperientzia eta gure zerbitzuen kalitatea bermatzen du.\nJardunean daramatzagun 50etik gorako urteek erakutsi digute etengabeko berrikuntza eta etengabeko ikaskuntza ezinbestekoak direla. Malguak eta berritzaileak gara, eta badakigu sektorean etengabe gertatzen ari diren aldaketetara egokitzen.


'Milaka eskuren isilpeko lana' ez-ohiko erakusketa aurkeztu dute San Telmo museoan\nJuan Gorritiren 'Araizko bailaratik Iruñeko Ziudadelara' erakusketa Ziudadelan ikusgai\nIruñeko gotorlekuan dago ikusgai natura, artistaren bizitza eta denborarekin lotura zuzena duen erakusketa.\n'Irekieraren estetika: mugak lausotu', Iruñeko ikasleen euskarazko adierazpen artistikoa\nArte-bitartekaritzako proiektua garatu du Iruñeko Ziudadelan Leire Urbeltz artista eta hezitzaile nafarrak, Iturrama Institutuko ikasle talde batekin. Testuingurua aztertuz, mapa irakurriz eta birsortuz, tokiko historia ezagutuz eta arte garaikideak erabiltzen dituen hainbat metodologia baliatuz audio-gida disruptiboen sortzea izan da haien erronka. Ziudadelako mugak lausotuz, gotorlekua askotariko ikuspuntutik ikusarazteko, sentiarazteko eta gozarazteko.\nPablo Donezar artistaren "Monopoli" erakusketa Iruñean\nApaindu arte galeriak Pablo Doneza artistaren "Monopoli" erakusketa izango du ikusgai otsailaren 29ra arte.\n‘Denborari soilik eman dakioke puntada bat’\nSandra Arroniz, Maitane Azparren eta Berta Oses Suarez Beruta artistek osatutako Hiru Hari Hori erakusketa ikusgai da Iruñeko Ziudadelako labean, otsailaren16ra arte. Hiru sortzaileek espresio kode bera darabilte: orratza. Proposamen artistiko honetan, ehungintzaren lengoaia ezberdinak aztertzen dituzte, denbora argumentu-hari gisa hartuta. Sortzaileek orainaren eta iraganaren ikuspuntua erakusten dute. Etorkizun komun batera bideratzen gaituzten denboraren hariak, hain zuzen ere.


18:33, 15 Azaroa 2007(e)ko berrikuspena (kodea ikusi)\nHauxe da oraingo bertsioa, 10:30, 30 Azaroa 2007 data duena (kodea ikusi)\nt ("Ikasestiloak" babestu da" [edit=sysop:move=sysop])\n::Norberaren ikaskuntza kontrolatzen\n:*Norberaren ikaskuntza kontrolatzen\n::Ikaskuntzarako plan norbanakoa antolatzen\n:*Ikaskuntzarako plan norbanakoa antolatzen\n::Ikasle gisa, bere alde ahulak eta sendoak antzematen\n:*Ikasle gisa, bere alde ahulak eta sendoak antzematen\n::Bere ikasestiloa deskribatzen\n:*Bere ikasestiloa deskribatzen\n::Oztopo pertsonalak gainditzen\n:*Oztopo pertsonalak gainditzen\n::Zein egoeratan hobe ikasten duen asmatzen\n:*Zein egoeratan hobe ikasten duen asmatzen\n::Eguneroko esperientziaz ikasten\n:*Eguneroko esperientziaz ikasten\n::Irrati, TB, prentsa eta ordenagailu bidez ikasten\n:*Irrati, TB, prentsa eta ordenagailu bidez ikasten\n::Lan-taldeetan parte hartzen\n:*Lan-taldeetan parte hartzen\n::Ikastaro edo hitzaldi batetik etekin handiena ateratzen\n:*Ikastaro edo hitzaldi batetik etekin handiena ateratzen\n::Tutore batengandik ikasten\n:*Tutore batengandik ikasten\n::Intuizioa ikasketarako erabiltzen\n:*Intuizioa ikasketarako erabiltzen\n#Ikaslearen beharrak (ikaskuntzan arrakasta izateko jakin behar duena eta izan behar duen trebetasuna)\n:#Ikaslearen beharrak (ikaskuntzan arrakasta izateko jakin behar duena eta izan behar duen trebetasuna)\n#Ikasestiloa (norbanakoaren joera eta nahiak bere ikaskuntzan eragina dutenak)\n:#Ikasestiloa (norbanakoaren joera eta nahiak bere ikaskuntzan eragina dutenak)\n:#Prestakuntza (ikaskuntzan ahalmena handitzeko jarduera antolatua)\n===Ikasestiloen eragina pedagogian===\n107. lerroa: 89. lerroa:\n::*Irakasleak zehaztu behar du ikasestiloaren zein eremu diren garrantzitsuak, kontuan harturik ikasleen adina, heldutasuna, ikasgaia…\n:*Irakasleak zehaztu behar du ikasestiloaren zein eremu diren garrantzitsuak, kontuan harturik ikasleen adina, heldutasuna, ikasgaia…\n::*Bere ikasleen ezaugarrien araberako metodo eta gailuak aukeratu behar ditu.\n:*Bere ikasleen ezaugarrien araberako metodo eta gailuak aukeratu behar ditu.\n::*Aztertu behar du nola egokitu diagnostikoak azalduko zaizkio datu anitzetara\n:*Aztertu behar du nola egokitu diagnostikoak azalduko zaizkio datu anitzetara\n::*Aztertu behar ditu inguruneko mugak (ikasgela mota, ikasle kopurua, ikastetxearen egitura eta cultura...)\n:*Aztertu behar ditu inguruneko mugak (ikasgela mota, ikasle kopurua, ikastetxearen egitura eta cultura...)\n===Ikasestiloak eta orientabidea===\n137. lerroa: 119. lerroa:\n#Esperientzia bizitzea: estilo aktiboa\n:#Esperientzia bizitzea: estilo aktiboa\n#Erreflexioa: estilo erreflexiboa\n:#Erreflexioa: estilo erreflexiboa\n#Orokortzea, hipotesia osaketa: estilo teorikoa\n:#Orokortzea, hipotesia osaketa: estilo teorikoa\n#Aplikazioa: estilo pragmatikoa\n:#Aplikazioa: estilo pragmatikoa\n146. lerroa: 128. lerroa:\n206. lerroa: 186. lerroa:\n*Ba al dute irakasleek beren ikasleen ikasestiloen berri?\n:Bakarkako elkarrizketak erabiliz, irakasleek aitortu zuten aurrez ez zutela ikasleen ikasestiloen berririk. Irakaslearen joera da aurreko txandetako ikasleen estiloa berriro errepikatuko dela pentsatzea. Gero, ikastaroan zehar, zeharka, eguneroko jardunean eta behaketan oinarrituz, ikasle bakoitzaren ikasestiloa nolakoa izan litekeen sumatzen du, iritzi orokor bat jasoz. Beti ere, ikastaroa hasi eta hilabete batzuetara, eta irakasle bakoitzak aurrez duen irakaskuntza-esperientziaz ere baliatuz. Iritzi edo inpresio hori ikasestiloen neurtze-tresnaren emaitzekin zenbaitetan bat etorri zen eta zenbaitetan ez.\n*Zeintzuk dira ikasleen artean ikasestilo nagusienak?\n:Bi izan dira nabarmendu direnak: estilo erreflexiboa eta teorikoa Bi estilo hauek, normalean, batera azaltzen dira, elkarren osagarri balira bezala. Aldiz, estilo pragmatikoa eta, batik bat, aktiboa, dira presentzia gutxien dutenak.\n*Ikasle guztiek ikasestilo bera al dute?\n:Aztertutako laginean, esan liteke antzekotasun handiak ikusi direla agertu duten ikasestiloak aztertuta. Esan liteke antzeko perfila agertu dutela, batetik bestera alde txikiak azalduz.\n*Antzematen den/diren ikasestiloa/k ikasleak dakar aurretik ala euskaltegiak ezarri du?\n:Proba hau ikastaro hasieran egin zenez, esan liteke ikasturte horretako euskalduntze prozesuak ezin izan zuela eraginik sortu. Beraz, antzeman diren ikasestiloak aurrez egokituak izan dira. Baina zerk egokitu ditu? Euskalduntzearen aurreko urratsetako metodologiak ala bakoitzaren ikasketetan bizitutako metodologiak?\n:Ahaztu ezina da ikasleok goi-mailako ikasketa eginak dituztela (diplomaturak nahiz lizentziaturak) eta, beraz, gutxienez 15 urteko ikaskuntza-prozesua izan dutela txikitatik hasita. Susmoa dugu urtetako prozesuaren eragina dela egungo ikasestiloa.\n*Ikasestilo desberdinak baldin badaude, zein da egokiena 2H ikasteko?\n:Ikasestiloa errendimendu akademikoarekin lotuko bagenu, eta errendimendu akademikoaren adierazle bat titulu jakin bat lortzea bada, esan liteke lagin honetan ez dagoela lotura zuzenik. Alegia, ikasestilo berdintsua izanik, emaitza desberdinak lortu dituzte ikastaro bukaerako azterketetan, erdiek edo HE2ko titulua eskuratuz eta beste erdiek ez.\n:2H ikastea definizio zabalago baten barruan kokatuko bagenu (errendimendu akademikoa, erabilera, jariotasuna...) hemen eztabaida sakonagotan sartuko ginateke eta ez gara ausartzen erantzun bat ematera. Gehienez ere, eta literatura zientifikoan oinarrituz, gure ustea da ikasestilo desberdinen atzean ikasle desberdinak daudela eta, beraz, 2Hren ikasketa-prozesua bukatutakoan 2Hren erabilera eta kalitate desberdina antzemango genuela lau trebetasunetan (entzumena, mintzamena, irakurmena eta idazmena).\n*Irakasleak egokitu egin behar al du ikasleen ikasestilora, ala alderantziz?\n:Aurrez esandakoaren ildotik, gure ustea da txikitatik hasita, ikaslea irakaslearen estilora egokitzen ahalegin handiak egiten dituela ikaskuntza-prozesuan. Alderantziz ere gertatzen dela jakin arren, ikusita irakasle/ikasleen ratio, sarritan ezinezkotzat jotzen da eskoletan irakaslea ikasle bakoitzaren estilora moldatzea. Gehientsuenetan alderantziz gertatzen dela esatera ausartzen gara. Honek zein ondorio ekar ditzake? Ikasleak, egokitzeko gaitasuna izaten badu, prozesuak bere bidea jarraitzen du. Are gehiago, irakaslearen irakasestiloa ikaslearen ikasestiloarekin bat badator, prozesuak oso amaiera arrakastatsua izan lezake. Baina bestelako kasoak ere badira: irakaslearen irakasestilora egokitzeko gaitasunik izan ez duten ikasleena. Horrelakoetan, prozesua zaildu egiten da eta askotan, erabat eten.\n*Zertan laguntzen dio irakasleari ikasleen ikasestiloak ezagutzeak?\n:Prozesuaren porrota uxatzen. Irakasleak hasieratik bere ikasle bakoitzaren ikasestiloaren sendotasunak eta makaltasunak ezagutzen baditu, badaki zein bide eta estrategia proposatuz lor dezakeen errazago ikasle bakoitzak bere helburua eta zein/zeintzuk diren emaitza eskasesko estrategiak ikasle bakoitzaren kasuan.\n:Are gehiago, irakaslearen ustez hainbat estrategia H2 ikasteko garrantzitsuak badira, adi egon beharko luke atal horretan ahul dabiltzan ikasleekin intentsitate egokiagoz planteatzeko estrategia nagusi horiek.\n*Nolako ikasestiloa da nagusi euskara 2H gisa ikasten ari diren helduen artean?\n:Ez dugu erantzunik. Aztertutako lagina ez da populazioarekiko errepresentagarria eta gai hau aztertzear dago. Datu hau jakiteak seguraski laguntza handia suposatuko luke euskalduntze prozesuko estrategia-bilduma posible bat osatzeko garaian.\n273. lerroa: 252. lerroa:\n*Smith, R.M. (1988) Learning how to Learn. Milton Keynes, U.K.: Open University Press.\nHauxe da oraingo bertsioa, 10:30, 30 Azaroa 2007 data duena\nOrriaren azken aldaketa: 10:30, 30 Azaroa 2007.\nOrri hau 23.050 aldiz bisitatu da.


HAZIK antolaturiko ikastaroen zerrenda\nHemen HAZI 2016-2017 ikasturteko lehen sehilabeteko ikastaroen zerrenda.\nARTOA ENSILATZEKO PREST?\nArtoa ensilatzearen inguruko artikulu interesgarri bat\nOREKA BIOELKARTEAK ANTOLATUTA\nJarraian duzue Oreka Bioelkarteak antolatutako bi ikastaro eta hitzaldi baten berri. Ikastaroak Ogia egitearen (urriak 22an) inguruan eta sukaldaritzakoak (Azaroak 10,17,24 ean) dira besteak beste.\nHItzaldia berriz Azaroaren 4an izango da (¿Estamos ante una sociedad enferma? ¿Qué podemos hacer?) Ricardo Arriola mediku homeopata eta akupuntorearen eskutik eta Silvana Huegun dietista-nutrizionista.\nANIMATU INTERESGARRIAK DIRA OSO!\nNEKAZARITZA SEKTORERA HURBILTZEKO BEKAK\nHAZIk 120.000€ bideratuko ditu nekazaritza sektorera eta nekazaritzako elikagaien enpresetara hurbiltzeko beketara. Beka hauek\n1/ nekazari gazteei,\n2/ Gaztenek 2020 prozeduran inskribatuta dauden pertsonei\n3/ eta lehen sektorean hasten diren 41 urtetik gorako pertsonei zuzenduta daude. Helburua nekazaritza sektorea eta sektorearen balio kateko enpresak ezagutzea eta bertara hurbiltzen laguntzea eta ezagutzea da.\nLaguntza hau jasotzen duten pertsonek 3 eta 6 hilabete bitarteko tartean nekazaritzaren edo nekazaritzako elikagaien alorreko jardueren bitartez ekintzaile izateko sektoreak eskaintzen dituen aukerak eta sektorearen kudeaketan, funtzionamenduan eta errealitatearen gaineko trebakuntza jasotzeko aukera izango dute. Denboraldi horrean zehar, 700€ arte jaso ditzakete.\nEskaera aurkezteko epea 2016ko urriaren 29an amaituko da.\nFRAISORON GAZTAGINTZA ETA BARATZEZAINTZA\nGOBERNUAK LAU MILIOIREN KREDITUAK JARRI DITU ABIAN ABELTZAINTZA SEKTOREKO INBERTSIOAK FINANTZIATZEKO\nEmaitzak 17 - 24 Guztira: 139


ALBOANeko Elkartasunaren Aldeko Irakasle Sarearen V. Topaketa: hezkuntza berrikuntza eta gazteen parte hartzea - EDUKALBOAN\nEDUKALBOANen V Topaketa, Urduñan, martxoaren 16tik, 18ra arte\nEDUKALBOANek, ALBOANen elkartasunaren aldeko irakasle sareak, topaketa egingo du aurten ere. Martxoaren 16tik 18ra bitartean izango da, Urduñan.\nEman izena esteka honetan: https://labur.eus/JV3Fn\nTopaketa hau gaur egungo gizarte-ereduak errepikatzea eta guri bizitzea egokitu zaigun gizarte insolidario eta bidegabe honetara egokitzea beste helbururik ez duen hezkuntzarekin ados ez dauden hezitzaile guztientzat da. Alegia, beren burua prestatzen jarraitu eta beste batzuekin bat egin nahi duten hezitzaileentzat, gehiago ikasteko, ekarpenak egiteko eta proposamen berriak sortzeko.\nALBOANek mundu bidezkoago batekin konprometituta dauden herritarrak sortuko dituen HEZKUNTZA ERALDATZAILEA eraikitzeko prozesuan parte hartu nahi du. ALBOAN-Gazte Sarearen Gazte Topaketarekin batera sustatzen eta partekatzen dugun V. Topaketa izango da. Bi sareetako bakoitzak bere lan-agenda izango du, eta gune batzuk partekatuko ditugu. Aurten, Sarearen topaketan, gai hauek landuko ditugu: ikastetxeen aldaketa prozesuak nola sostengatu alde batetik, eta bestetik hiritartasunerako parte hartzeari buruzko hausnarketa gure hezkuntza espazioetan. Horretarako, gure hausnarketa bideratuko duten adituak izango ditugu, eta hezkuntza-esperientzia zehatz batzuen berri izango dugu esperientzia horien protagonisten eskutik.\nZalantzaren bat izatekotan ALBOANekin harremanetan jarri Alvaro Gonzálezekin: a.gonzalez@alboan.org , edo: 94 415 11 35 telefono-zenbakira deituta\nIzena emateko azken eguna martxoaren 13a izango da.\n(*) Garraioen gastuak ordaintzeko diru laguntza daukagu. Izena emate ostean argibideak jasoko dituzu gastuak nola erregistratu behar diren jakiteko.\nThis entry was posted in Gaurkotasuna, Kategorizatu gabeko and tagged Boluntariotza, Elkartasunaren Aldeko Irakasle Sarea, formakuntza, Gatazken kudeaketa, Gazte Sarea, Parte hartzea. Bookmark the permalink.\n← Mugetatik haratago, errefuxiatu eta migratzaileen errealitatera hurbiltzen\nKulturarteko Hezkuntzari buruzko online ikastaroa →


gazte literatura: LARUNBATEAN BUKOWSKYN\nDonostiara aldatu dira bizi izatera Xato eta bere familia, Arrasate utzita. Gaztetxoak Bilintx institutuan jarraituko ditu DBHa. Eskolan oso irakasle eta ikasle xelebreak daude. Gertakari lotsagarria jazoko da: norbaitek nesken dutxetako irudiak grabatu eta ikasle guztien sakelekoetara helaraziko ditu. Ertzaintza arduratuko da ikerketaz eta Xatok animatuko du horren agresio gogorra jasan duen neska zoragarria: Nerea.\nTokatu al zaizu inoiz whiskyak bero-bero eginda gelara etorri zaizun tutorerik? Edota pisuz pasatxo dauden ikasleei barre eta mesprezu egiten dien soinketako irakaslerik? Ikasle gehienak porreroak diren institutua ezagutu izan al duzu? Istorioan pertsonaiak oso era sinplean daude deskribatuta: zintzoak eta ankerrak. Gazteak katxondeo betierekoan bizi dira, kanutoei jo eta su eta buruan parranda besterik ez daukatela. Kontakizuna gutxitan suertatzen da sinesgarria eta batzuetan bai iraingarri samar.\nJustu ipuin baterako ematen zuen pasadizo ez oso orijinal bat puztu egin da txaplata rokero, politiko edota famoseozkoekin luzera minimoa harrapatu arte. Kapituluak oso motzak dira, ia flaxak. Hizkuntza erkintxoa da. Gaiak beste trataera merezi zuen. Non hobetu zabala dauka liburuak. Egilearen opera prima izanda emaitza landuagoa espero genezakeen.\nElkarrizketa egileari: http://www.diariovasco.com/v/20120520/cultura/nerabeentzat-baditugu-produktuak-baina-20120520.html\nNiri "Larunbatean Bukowskin" liburua asko gustatu zait. Niri kapitulo motzeko liuruak gustatzen zaizkit, eta liburu honek kapitulo motzak zituenez oso errez irakurri dut. Liburu hau sisteko zai samarra da, ume guztiek erre egiten dute, nesken dutxetan kamarak jarri... baina ala eta guztiz ere oso gustura irakurri dut.\nIbai G. 3-A 2012-13\n“Larunbatean Bokouwskyn” izeneko liburua asko gustatu zait. Oso entretenigarria izateaz gain errez irakurtzekoa ere bada. Gure adinekoen institutuetako gorabeherak kontatzen ditu eta batzuetan identifikatuta sentitu gaitezke. Ikastetxe guztietan baitaude horrelako pertsonaiak: gazte burugabeak, xelebreak , itsusiak, politagoak.. eta halakoak. Nik liburu hau edozein gazteri gomendatuko nioke, nik izugarri gustura irakurri baitut eta uste dut zuk ere ala irakur dezakezula. Anima zaitez!\nNerea E. 3.A (2012-13)\nLiburu honen irakurketa gustagarria egin zait, interesgarria izateaz gain irakurtzeko oso erraza delako. Hala ere, ez dit beste liburu batzuek bezalako graziarik egin. Ikastetxeko ikasleek dituzten burutapen arraroek , irakaslea klasera mozkorra etortzeak… grazi berezia ematen diote istorioari, baina aldi berean, sinesgarritasuna galtzen du. Liburu hau irakurtzea gomendatuko nuke, une entretenigarri bat igarotzeko aukera ona da eta.\nAXIER A. (2012-2013) 3.A\n“Larunbatean Bukowskin” liburua asko gustatu zait. Liburu honetan, Donostiako eskola bateko gorabeherak kontatzen dira. Eskolan, era askotako jendea dago, eskolan hasi berria den mutila, Xato izenekoa, neska erakargarriak, eskola guztietan egoten diren “liderrak”. Pasadizo asko daude, nesken aldageletako argazki intimoak, poliziekin liskarrak, musika talde sortu berria, irakasle porreroak, bazterketak edo marjinazioak… Liburu hau gure adineko jendeari aholkatuko nioke, bertako kasu batzuk gertukoak egiten zaizkigulako. ANIMA ZAITEZ!!\nMaite T. 3.A (2012-13)\n“Larunbatean Bukowskyn” liburua entretenigarria egin zait. Bertan Xatu izeneko gazte arrasatearraren istorioa kontatzen, Donostiara joan da bizitzera eta bertako Bilintx eskolako gorabeherak kontatzen ditu: bertako neska polit bati dutxan argazkiak ateratzen dizkieten tirabirak, edota, bere lagun baten musika esperientziak eta bere irakasleen kontuak. Liburu hau edonori gomendatuko nioke irakurtzeko oso erraz irakurtzen delako eta istorio ederra kontatzen delako.\nJon L. 3A(2012-13)\nNiri “Larunbatean Bukowskyn” liburua asko gustatu zait. Erraz irakurtzen zen eta entretenigarria ere bazen, gure adineko neska mutiletan edonori gomendatuko nioke. Liburu honetan, Xato izeneko mutila Donostiara bizitzera joaten da eta bertako eskola batean hasten da ikasten. Bertan, Ugutz izeneko mutil batek eta bere lagun Mikelek, Nere Otero izeneko neska eder bati eskolako dutxetan zegoela grabatu eta argazkiak atera hondoren, publikatu egin zituzten. Arazoa, polizia tartean sartzeraino korapilatu zen eta hasieran Fanny izeneko mutil bati leporatu arren argazkiena, azkenean egia osoa jakiten da. Lehen esan dudan bezala, liburu oso polita eta irakur erraza da. Animatu zaitezte!\nLeire U. 3A (2012-13)\nLiburu hau izugarri gustatu zait, oso interesgarria eta ulerterraza baita. Institutu batean gertatzen diren hainbat gorabehera biltzen ditu istorioak: gazteek edade horretan edukitzen dituzten burutazio arraroak,hau da, neskei biluzik argazkiak ateratzea, nola lagunei mina egiteko gai diren, irakaslea klasera edanda joatea… Horrelako hainbat gertaerek istorioan murgilarazi naute eta une entretenigarriak bizi ditut irakurketarekin. Beraz, liburu hau edozein gazteri gomendatuko nieke,oso polita baita. Alazne Garmendia 3.A (2012-13)\nNiri liburu hau entretenigarria iruditu zait gure adineko gazteen pasarteak kontatzen dituelako nahiz eta sinetsgaitzak izan. Liburu honetako protagonista Xato izeneko mutil bat da, Donostiara bizitzera joan dena. Liburuan, bere eskola berriaren inguruko pasarteak kontatzen dira: Irakasleak nolakoak diren, ikasleen izaera nolakoa den eta baita eskolan gertatutako hainbat gertaera ere. Erraz irakurtzen den liburua da eta horregatik eta entretenigarria iruditu zaidalako gure adineko edozeini gomendatuko nioke.\nAndoni A. 3.A(2012-2013)\nLiburu hau, asko gustatu zaidan liburua izan da. Bertako protagonista Aitor Bergaretxe, Xato izenez ezagunagoa, Donostiako Bilintx institutura joaten da. Istorio honek bertan gertatzen diren pasarteak kontatzen dizkigu, tartean bertako bi mutilek kamara ezkutu baten bidez grabatutako bideo ezaguna. Liburu hau irakurtzeko erraza izateaz gain, polita da beraz irakurtzera animatzen zaitut.\nAitor O. (2012-13) 3.A\nLiburu hau ez zait gehiegi gustatu. Bertan Donostiako Bilintx institutuko istorio xelebreak kontatzen ditu irakasle mozkorrenak, ikasle porreroenak eta neska bati ateratako argazki baten arazoak. Liburua errez irakurtzekoa izan arren, bertan kontatzen duen istorioa ez zait erreala iruditu.\nGorka A. (2012/13) 3A\nJohn Anduezaren liburu hau nahiko entretenigarria iruditu zait.Istoria honetan gure adina duten gazte batzuen eskolako gora beherak kontatzen dira. Liburua oso azkar irakurtzen da, eta egia esan gustura irakurri dut, nahiz eta bertan kontatzen diren eskolako ikasle eta batez ere irakasleen biziak eta hauek egiten dituzten gauzak ez diren oso errealak. Hala eta guztiz ere liburua ongi idatzita dago, oso entretenigarria da eta irakurketari grazi puntu bat ematen diete irakasle eta gazte burugabe hauen istorioek, beraz, guztiei gomendatzen diet liburu hau irakurtzea, gure adineko gazteen kontuengatik eta momenturen batean identifikatuta senti gaitezkelako. Animatu eta has zaitez irakurtzen!\nIKER N. 3A(2012-2013)\nOraingoan J. Anduezak idatziriko "Larunbatean Bukowskin" liburua irakurri dut.\nXato ezizenez ezagutzen duten mutikoa da protagonista, izatez Aitor izena du eta Arrasatetik Donostiara joan da bizitzera. Eskola berrian, Pipi izeneko neskatoa ezagutzen du eta oso ongi moldatzen dira. Pipik, hip-hop estiloko taldea sortu nahi du eta Aitorrek kantuen letrarekin lagunduko dio. Ugutz eta Mikel, bi mutiko zirikatzaileek sekulako saltsa jarriko dute eskolan, neskei arroparik gabe argazki eta bideoak eginda.\nGustatu zait liburu hau, oso egokia iruditu zait gure adinerako. Oso irakurketa erraza eta entretenigarria egin zait. Liburuan gehiena gustatu zaidana Nerea Oterori Xatok lagundu izana da, ez baitziren ia ezagutzen eta elkarrekin ondo konpontzen.\nGomendatzen dut liburua; animatu irakurtzera!\nNerea S. 3A. (2015-2016)\nLarunbatean Bukowskin liburua izugarri gustatu zait. Nire iritziz, oso liburu entretenigarria eta gustagarria da, erraz irakurtzen dena eta ulertzeko inongo zailtasunik ez duena. Gure adineko ikasleen arteko institutu bateko bizipenak kontatzen dira; haserreak, gustuko ikaskideen arteko harremanak, barreak, jobbiak, bihurrikeriak, klaseko egoera, irakasleak, zigorrak… ekintzaz eta intrigaz beteriko istorio bat da. Istorioan zehar, hainbat unetan, pertsonaien azalean sentitu dut neure burua eta istorioa beste modu batean bizitu dut, hainbat egoera oso ohikoak izan baitaitezke edozein institututan gertatzeko. Irakasgaiak ere baditu, gaizki egin ondorengo ekintzen ondorioak azaltzen baititu, eta batzuk bi aldiz pentsa dezaten ondo etorriko litzaieke liburu hau irakurtzea, ohartzeko bizitza ez dela jolas bat, kontuz ibiltzeko, dena ez dela bihurrikeriak egin eta barrez lehertzea.. Edozeini gomendatuko nioke liburu hau irakurtzea, anima zaitez, ziur nago gustatuko zaizula!\nZuhara Telletxea (2016-17) 3-B\nJon Anduezaren Larunbatean Bukowskin liburua izugarri gustatu zait. Nire ustez, oso liburu entretenigarria da eta erraz irakurtzen da. Irakasgai batzuk ere baditu,adibidez, gaizki egindako ekintzen ondorioak... Nik liburu hau edonori gomendatuko nioke. Oso erraz irakurtzen baita.\nAnder Murua 3.A\nLiburu hau interesgarria dela esango nuke; izan ere, nerabezaroan bizitzen diren egoerez hitz egiten du. Gainera, liburu honen mezua nahiko ulerterraza eta esanguratsua dela aipa daiteke, istorioan zehar leku hartzen duten nerabeek zenbait egoeraren aurrean erakusten dituzten jokabide ezberdinak agertzen baitira.\nHau guztia kontuan hartuta, liburu hau gomendagarria izango litzatekeela, bereziki, neska-mutil gazteentzat esango nuke, liburuan aipatzen diren nerabezaroko hainbat gorabeheratan euren burua islatuta ikus baitezakete.\nIzaro Urreta 3C (2018-2019)\nLarunbata bukowskin liburua oso polita, entretenigarria eta interesgarria dela iruditu zait, gazteei gertatzen zaizkien egoeraz hitz egiten du eta niri horrelako liburuak asko gustatzen zaizkit. Gainera, liburu honen mezua oso erraza dela esan dezakegu. Eta batez ere, irakurtzea gogoko ez dutenentzat esan dezakegu oso azkar eta erraz irakurtzen dela.\nLaburbilduz, niri liburu hau izugarri gustatu zait eta edozein gazteari gomendatuko nioke batez ere 14 edo 15 urtetakoei.\nBruna da Rocha 3-B (2018-19)\nCODE LYOKO: LURPEKO GAZTELUA


Garagarza, Pinedo, Pescador eta Egea kirolariak datoz Santa Anara - Oñati - Goiena.eus\nGaragarza, Pinedo, Pescador eta Egea kirolariak datoz Santa Anara\nOihana Elortza 2015-01-30 11:18\nElkar Hezi ikastetxeak gonbidatuta datoz eta mahai ingurua egingo dute 19:00etan, Santa Anan, Euskara eta Kirola gaia hartuta. Herriko kirolariendako sariak ere izango dira.\nEli Pinedo (Bera-Berako jokalaria), Fran Garagarza (Eibar taldeko kirol zuzendaria), Ane Pescador (Pasai Donibaneko arraunlaria) eta Aritz Egea (mendi lasterkaria) kirolariak datoz gaur iluntzean Oñatira, euskara eta kirolari buruz berba egitera.\nDuela bi urte Elkar Hezin sortu zuten Euskeria Ixuketan ekimenaren barruan sartzen da ekitaldi hau. Orduan euskara eta kultura izan zuten hizpide, eta gaur, egubakoitza, euskara eta kirola izango dute.\nMahai-inguruaz gain, sari banaketa ere antolatu dute Elkar Heziko ikasleek. Hala, saria jasoko dutenak izango dira: Felipe Uriarte mendizalea, Aratz Losada kazetaria, Josune Odriozola igerilaria eta Aloña Mendi Kirol Elkartea.


payo / pazient\npazia 1 iz pertza.\nSotoko eskailburuan edukitzen genuen pulpa edo errejiloia, eta hartatik botatzen puska bat, pazian egositako arbi, erramolatxa, patatazal, azaosto, sagartxar edo zena zelakoari, zerritegira pasaeran. Patziku Perurena «Trapuan pupua» - 25. orr.\nOinak sartu zizkion ura gatzarekin eta ipurua zeuzkan pazia batean. Anton Garikano «Maitea» - Toni Morrison - 135. orr.\n-Errespetuz mintza hadi, Santxo, nire andearekikoetan -esan zuan Don Kijotek-; bakean dezagun bai gure jaia, eta ez dezagun paziaren ondoren laratza bota. Patxi Ezkiaga «On Kixote Mantxako» - Miguel de Cervantes - 120. orr.\nGanibet handi bat zuen nire amak eskuan, kobrezko pazia bat, odola jasotzeko, eta egunkari-papera, azala erretzeko. Joxan Elosegi «Ahardikeriak» - Marie Darrieussecq - 127. orr.\nPazia zaharrak pertzari: ken hadi ipurbeltz hori! Josu Zabaleta «Anne Franken egunkaria» - Anne Frank - 154. orr.\nOlio-pazia bi, margola-ontziak baino handiagoak, orekiak frijitzeko; eta bi pala azkar zituzten, orekiak frijitu ahala aterata beste ezti-pazia batera botatzeko. Patxi Ezkiaga «On Kixote Mantxako» - Miguel de Cervantes - 140. orr.\nErrukituta, azti handien bertuteak eta boterea eman nahi izan zizkion amak, eta horretarako jakinduriaren pazian sartu zuen eta Bach epotxari agindu hura zaintzeko eta aldian-aldian eragiteko. Pako Aristi «Note book» - 65. orr.


Gezurra esaten dute murrizketak ezkutatzeko - Idoia Agorria (PSE-EE) - Anboto.org\nGezurra esaten dute murrizketak ezkutatzeko\nIdoia Agorria (PSE-EE) 2014-09-19 08:30 Iritzia\nUztaileko osoko bilkuran, alkateari eskatu genion bitartekari gisa jardun zezan Osakidetzaren aurrean, abuztuko arratsaldetan osasun zentroko laguntzari eustea lortzeko. Eskaera publikoa egin ondoren, Eusko Jaurlaritzako Osasun sailburuak murrizketarik egongo zenik ukatu zuen bere hedabide nagusian. Hala ere, anbulatoriora sartzeko atean udako ordutegi berriko txartela zegoen jarrita.\nAste batzuk igarota, anbulatorioko arduradun zen José Luis Balentziagak itxiera eta guk salatutako murrizketa onartu behar izan zituen.\nHorrenbestez, argi utzi zuen Eusko Jaurlaritzako Osasun sailburuak ez zuela egia esan. Oso kontu larria!\nAre larriagoa, ordea, murrizketa arrazoi ekonomikoak bultzatuta egitea, pisuzko argudiorik eman gabe eta erabiltzaileei buruzko datu objektiborik eskaini gabe. Are gehiago kontuan izanik hilabete luzez hitz egin dela zentroaz, bertako langileak behin eta berriz kexatu baitira langile gutxiegi dagoelako.\nGainera, aintzat hartu behar dugu anbulatorioak 60.000 biztanle inguru hartzen dituela barne, biztanleria oso sakabanatuta dagoela, eta ospitalerik hurbilena 25 kilometrora dagoela.\nZer pentsatuko ote dute orain osasun zentroko arduradunen hitzak sinetsi zituzten durangarrek, gezurra esan zietela jakitean? Ziurrena, nik pentsatzen dudan gauza bera: gezurra esaten dute egindako murrizketak ezkutatzeko.


COVID-19-ak eragindako Alarma Egoerari buruzko 463/2020 Errege Dekretuaren arabera baimendutako norbanako eta merkataritza jarduerei buruzko ohar argigarriak – Amurrioko Udala\n27/03/2020 | by Prentsa\nCOVID-19aren hedapena saihesteko Gobernu Zentralak alarma egoera eta Eusko Jaurlaritzak Osasun alarma egoera ezarri ondoren, Amurrioko biztanleen artean zalantza ugari sortu dira horien aplikazioaren eta nondik-norakoaren inguruan. Gainera, ikusi ahal izan da, udalerriko zenbait pertsonek ez diotela kasurik egin Agintariek edo Udaltzainek emandako aholkuei eta aginduei, edo horien oso interpretazio “pertsonala” egin dutela. Horren ondorioz, hainbat pertsonak salaketak jaso dituzte, izan ere, euren jarrera inzibikoaren eta insolidarioaren bitartez, euren buruak eta konfinamenduaren jarraibideak zorrotz betetzen ari diren gainerako biztanleak arriskuan jarri ditzakete, gure inguruan ditugun pertsona kalteberenak bereziki, adinekoak, batez ere.\nAdierazitako guztiarengatik, Amurrioko Udaltzaingotik, baimenduta dauden merkataritzako eta norbanakoen jarduerei eta baimenduta EZ daudenei buruzko informazioa ematen zaie Amurrioko biztanleei, eta baita horiek ahalik eta segurtasun handienarekin egiteko moduari buruzkoa ere.\nMerkataritza jardueren edo antzekoen irekierari buruz. Ateak zabal ditzakete?\nZein merkataritza lokalek ireki ditzake ateak?\nArlo hauetakoak bakarrik: elikagaiak, edariak, farmaziak, osasun-produktuak, optikak eta produktu ortopedikoak, produktu higienikoak, prentsa eta papergintza, gasolindegiak, tabakoak, teknologia eta telekomunikazio ekipoak, konpainiako animalien elikagaiak, Internet, telefono edo korrespondentzia bidezko merkataritza, tindategiak, garbitegiak eta albaitaritza-klinikak, ibilgailuak alokatzeko enpresak, banketxeak, notarioak, aholkularitzak eta aseguru-etxeak.\nJatetxeak eta elikadura establezimenduak jendearentzat itxita egon daitezke eta eramateko janariak presta ditzakete?\nJanaria etxera eramateko zerbitzua baino ez dago berariaz baimenduta.\nElikadura establezimenduek janari prestatua saldu dezakete?\nEramateko salmenta bakarrik. Inoiz ez establezimenduan kontsumitzeko.\nOkindegiek edariak saldu ditzakete, kafea barne?\nZerbitzu gune edo gasolindegi bateko jatetxea edo kafetegia zabalik egon daiteke?\nEz, baina dendan elikagaiak saldu daitezke.\nLokalaren irekiera ez dago baimenduta. Baimenduta dago etxean ematen den zerbitzu profesionala.\nEZ, ez dagoelako jendearentzako lokalen artean itxita egon behar dutenen salbuespenen artean.\nBAI, soilik baimendutako produktuak saltzeko, eta ezarritako osasun arauak betez.\nAutomobilgintzako tailer mekanikoak?\nBAI, baina premiazko konponketa lanetarako.\nBAI, tailer propioa baldin badute, lan egin dezakete, jendearentzat itxita egonez gero.\nJendearentzat zabalik egoteko baimenik ez duten establezimenduek mantentze eta hobekuntza lanak egin ditzakete barruan?\nNutrizio produktuak saltzen dituen denda jendearentzat zabalik egon daiteke?\nBAI, baina soilik beharrezkotzat hartzen diren produktuak saltzeko. Zeliakoentzako elikagaiak.\nKultu lekuetara, zeremonia zibiletara eta erlijiosoetara joatea?\nBAI, baina eskumenak dituen osasun agintaritzak une bakoitzean ezartzen dituen neurriak hartzearen baldintzapean.\nJarduketak soroetan, negutegietan eta antzekoetan.\nJarduera profesionala egiten den lekuetan, baimenduta dago.\nEstablezimendu baten barrura sartzen naizenean, zein neurri hartu behar ditut?\nEstablezimendu barruko egonaldia, beharrezkoa den erosketa egiteko gutxienekoa eta ezinbestekoa izango da. Pertsonen artean 2 metroko distantzia gordetzea gomendatzen da.\nHotelen, aparta-hotelen eta landa-etxeen irekiera.\n“Turismoko zenbait alojamendu funtsezko zerbitzu izendatu da, langileei ostatu zerbitzua emateko.”\nBa al dago oinez edo ibilgailuan zirkulatzeko eraman beharreko ziurtagiri edo dokumenturik?\nPertsonei ez zaie inolako ziurtagiririk eskatuko, baina joan-etorria justifikatzeko ematen duten informazioa baloratuko da. Informazio horrek zalantzak sortzen baditu, beste bide batzuetatik egiaztatu ahal izango da.\nPertsona bat bide publikoan ibili daiteke?\nPertsonak SOILIK honetarako ibili ahal izango dira erabilera publikoko bideetatik edo guneetatik:\na) Elikagaiak, farmaziako produktuak eta beharrezko beste batzuk eskuratzeko.\nc) Lantokira joateko, bere laneko prestazioa profesionala edo enpresakoa egiteko.\ne) Adinekoei, adingabeei, mendekotasuna dutenei, urritasuna duten pertsonei edo bereziki kalteberak diren pertsonei arreta eta zaintza emateko.\ng) Ezinbesteko zergatiengatik edo beharrezkoa izateagatik.\nh) Antzeko izaera duen beste edozein jarduketa gauzatzeko.\nJoan-etorri horiek bakarrik egin beharko dira, urritasuna duten pertsonak, adingabeak edo adinekoak eramaten ez badira edo justifikatutako beste zergati bat ez badago.\nHala ere, joan-etorriak ahalik eta gehien mugatzea eskatzen da.\nADIERAZI DIREN JARDUERETARAKO JOAN-ETORRIAK BEHIN BAINO EZ DIRA EGINGO. EZIN IZANGO DIRA JOAN-ETORRIAK BEHIN ETA BERRIRO EGIN, BAIMENDUTAKO JARDUERAK EGITEAREN AITZAKIA BALIATUZ.\nAGINTARITZAKO AGENTEAK BEREZIKI ZORROTZAK IZANGO DIRA HONELAKO PORTAEREN AURREAN\nMendekotasuna duten senideak bisitatu daitezke?\nBai, arreta eta zaintza emateko.\nMendekotasuna duen pertsona banaiz. Laguntza ematen didan pertsona etor daiteke?\nBAI, baimentzen diren funtsezko zerbitzuen artean badago.\nLeku batetik bestera joan naiteke adingabeen kustodia aldatzeko?\nBAI, adingabeko bati arreta ematea dela ulertuta.\nUmeak parkera eraman ditzaket?\nNire seme-alabak normalean zaintzen dituen pertsonarekin utzi ditzaket?\nBAI, adingabeko edo mendekotasuna duen pertsona bati arreta ematea dela ulertuta.\nZaborra kalera eraman daiteke?\nBAI, gertueneko lekura eta ahalik eta denbora laburrenean.\nBizi garen eraikineko gune komunetan egon daiteke (patioan, lorategian, eskaileretan, garajeetan…)\nEZ, erabilera komuneko gune pribatuak direlako. ERABAT DEBEKATUTA.\nMaskota paseatzera atera daiteke?\nBAI, pertsona bakarrak, ezinbesteko denbora tartean eta gure etxe inguruan.\nEZ DAGO BAIMENDUTA GURE OHIKO BIZILEKUTIK URRUNTZEA, ETA ASKOZ GUTXIAGO GURE MASKOTA AITZAKIA GISA ERABILTZEA FAMILIAKO KIDE GUZTIEK ETXEAN EGON BEHARRA AGINTZEN DUEN KONFINAMENDUA EZ BETETZEKO.\nAGINTARITZAKO AGENTEAK BEREZIKI ZORROTZAK IZANGO DIRA HONELAKO PORTAEREN AURREAN.\nParkera, hondartzara edo mendira joan al daiteke?\nEZ, ez delako jasotzen bide publikoan mugikortasuna baimentzen den kasuen artean.\nZein muga dago ibilgailu partikularretan doan pertsona kopuruari dagokionez?\nIbilgailu batean pertsona bat baino gehiago joan ahal izango da, beti ere euren artean ahalik eta distantzia handiena utziz. Adibidez, turismo batean gehienez bi pertsona, gidaria eta bidaiari bat, bigarren hori atzealdean eta gidariarekin diagonalean.\nGarraioa bederatzi plaza arteko ibilgailuetan.\nGidaria barne BEDERATZI PLAZA ARTEKO ibilgailuetan egiten den pertsonen garraio publikoak, pribatu osagarriak eta partikularrak, ibilgailuan pertsona batek baino gehiago bidaiatu behar badu, eserleku lerro bakoitzean gehienez ere pertsona bakarra joatea errespetatuko du, bidaiarien artean ahalik eta distantzia handiena gordez.\nIbilgailu profesionaletan eta enpresakoetan ere pertsona kopurua mugatuta al dago?\nLanean ari diren ibilgailu profesionaletan edo enpresakoetan (furgonetak, kamioiak), gidaria eta albokoa joan ahal izango dira, baldin eta euren artean ahalik eta distantzia handiena gordetzen badute.\nMotozikletetan eta bizikletetan zirkulatu daiteke?\nBAI, aurreikusitako mugikortasun zergatiengatik eta banaka bakarrik.\nPertsona bakarra joan ahal izango da, urritasuna duen pertsona bati, adingabe edo adineko bati edo autonomiarik ez duenari laguntzeko ez bada.\nAireportura, geltokira… senideren baten bila joan daiteke?\nEZ. Aurreikusita dago bakarrik adinekoei, adingabeei, mendekotasuna dutenei, urritasuna duten pertsonei edo bereziki kalteberak diren pertsonei laguntzeko.\nKontratu bat, dokumentazioa edo antzekoa sinatzera irten daiteke?\nJustifikatutako zergatiarengatik eta atzeraezina bada bakarrik.\nPakete banatzaileek libre zirkulatu dezakete euren lana egiteko?\nBAI, euren lan jardueraren barruan, behar bezala egiaztatuta.\nOdola ematera joan al daiteke?\nBAI, osasun agintariek horretarako deia egiten badute, eta prekauzio neurriak hartuz.\nBigarren etxebizitzetara bidaiatu daiteke?\nGarraio mota horretan Osasun agintariek ezarritako neurriak errespetatuko dira, eta beharrezkoa izango da bidaiarien artean ahalik eta distantzia handiena gordetzea.\nBaserrietan edo landa guneetan dauden animaliei jaten ematera joan daiteke?\nBAI, ahalik eta ezinbesteko denbora tarte laburrenean.


kritiken hemeroteka » Odol mamituak\n« Basarri lekuko | Zenbaitzuen gerra txikia »\nOdol mamituak / Alaine Agirre / Elkar, 2014\nOdol mamituak Usoa Alberdi Fernandez / Aizu!, 2014-12\nNeska baten joan-etorriari heldu dio Alaine Agirrek lan honetan: eromenerako joanaldia eta hortik at bizi direnen normaltasunerako etorraldia. Edozein izan liteke neska hori, edozein herri, hiri edota herrialdetakoa, izenik ere ez baitu, ezta adin jakinik ere. Halere, nabari zaio gaztea dela, erotzera eraman zutenak kontatzen dituenean, batez ere, baina baita bizitzaren aurrean erakusten duen eskarmentu ezagatik ere.\nHain zuzen, litekeena da irakurleak eromenaren beraren deskribapenaz kanpoko datu gehiagoren falta sumatzea, neskatoak bizi izandakoak sakonago ezagutzeko gogoz geratzea. Izan ere, izenburuari fidel, odolari hertsiki loturiko liburua baita hau; odolari eta haragiari, sentsazio fisikoei, nagusiki. Psikosia, buru eta gorputzean eragiten dituen sentipenak, oso modu grafikoan ematen ditu aditzera protagonistak (adibidez, sinonimoak barra-barra baliatuz), batik bat 1. pertsonan kontaturiko pasartean. Beranduago, 2. eta 3. pertsonak ere erabiliko ditu, gaixotasunetik aldendu eta bizimodu arruntagora gerturatu ahala… hizkuntz aldetik nolabaiteko aldaketa dakarrena, apur bat errazagoa, samurragoa-edo, bilakatuta.”Gorroto ditut emozio moderatuak” aipamena dago liburu hasieran, beraz, laburbilduta, horretan bat etorri eta eromenak zer dakarren jakiteko ausardia edo barrena duen irakurleari, behintzat, ez dio hutsik egingo.


ZIUetan erabiltzeko arnasgailuen konponketa\nRepelega LHII zentroko Elektromedikuntzako irakasleak lanean dihardute Gurutzetako Hospital Unibertsitarioko arnasgailuak konpontzen, Covid-19a daukaten gaixoei laguntzeko.\nCovid-19-aren aurkako lehen 3D pantailak prest daude\n3D teknologiarekin egindako lehen pantailak prest daude osasun saileko langileei laguntzeko Covid 19-aren aurka.\nESKERRIK ASKO GU ZAINTZEAGATIK! Txaloak baino askoz gehiago merezi duzue!\nANIMOAK DANONTZAKO! EUSTSI GOIARI!\nCovid-19-aren aurrean, 3D inprimagailuak\nGuk ere jarri dugu martxan 3Da, osasun zerbitzuko pertsonek Covid-19-ari aurre egin diezaioten. Eskerrak eman nahi dizkiogu gure Elektrizitate departamentuari.\nLandatu berdintasuna errotik bertatik\nJoan den martxoaren 6an, ostiralean, Administrazio Kudeaketako 1. mailako Vanesa, Aiala eta Dani "Planta igualdad desde la raíz" ekitaldian egon ziren, los Llanos futbol zelaiaren sarreraren ondoan. Portugaleteko beste hainbat ikastetxekin batera, lehenengo mailako kurtsoetan zaindutako mostaza landareak birlandatu zituzten. Ikasleek berdintasuna lortzeko hartuko zituzten neurrien azalpenarekin osatu zuten ekitaldia. Era berean, berdintasunezko gizarte batean bizitzeak ekarriko lituzkeen onurak idatzi zituzten panel batean.\nTele7-n elkarrizketa. Ekipamendu medikoaren konponketa.\nTele 7-k egindako elkarrizketa, CIFP Repelega LHII-k Osakidetzarekin egiten dagoen elkarlanaren inguruan. Ekipamendu medikoa konpontzen ari dira Repelegan, batez ere arnasgailuak. Beste alde batetik, pantailak ere inprimatzen ari dira 3D inpresorarekin. Denon artean lortuko dugu.\nEskerrik asko Tele 7-ri LAGUNTZEN LAGUNTZEAGATIK.\nPortugaleteko PANDO Kiroldegira Bisita\nAste honetan "Energi Eraginkortasun eta Eguzki Energia Termikoa" eta "Fluido, Bero, eta Mantenimendu Instalazioen Proiektuen Garapena"-ko Ikasleek PANDO Kiroldegia bisitatu dute. Mila esker guztiagatik\nBeste urte batez Repelega LHIIk "START Innova" proiektuan parte hartzen du, Hotz Instalazioetako lehen mailako ikasleekin. Ikasturte honetan 3 proiektu aurkeztu dituzte, euren esparru profesionalean ekintzailetasuna sustatzeko. Proiektuen aurkezpenetara Portugaleteko Alkatea, Mikel Torres jauna, eta Repelegako zuzendaria, Jose Carlos Blanco jauna, hurbildu ziren.\nAdministrazio Kudeaketako 1. mailako eta Administrazio eta Finantzetako 1. mailako ikasleak GaztEkin Portugaleteko Hezkuntza, Gazteria eta Kirol Sailak sustatutako proiektuan parte hartu dute. Programaren helburua ikaslegetan ekintzailetasuna sustatzea da, ideia bat sortzen denetik gizarteari finantziaketa bila aurkezten den arteko pausuak ematen joan ahal izateko espazio bat sortuz. Bi proiektu aurkeztu dituzte aurten: “KAYING FITNESS“, “AVAI CONSULTORES”. Horietako lehenak, gainera, lehiaketa irabazi du publikoaren faborito kategorian.\n11 - 20 erakusten 118 emaitzetatik.


Pintadek zeresana sortu dute herrian - Bergara - Goiena.eus\nPintadek zeresana sortu dute herrian\nImanol Gallego 2015-01-23 09:27\nHilaren 16ko gauean, ETAren, euskal presoen eta Josu Uribetxeberriaren aldeko pintada ugari agertu ziren erdiguneko zenbait eraikinetan. Hori dela eta, Udalak adierazpen instituzionala eginda bere iritzi azaldu du: "Adierazpen askatasuna errespetatzen dugu, baina iragan asteburuan Bergarako erdigunean hainbat monumentu, gune publiko eta pribatu eta udal altzari 36 pintada egiteko euskarri moduan erabiltzeari ez deritzogu zilegi".\nHorrela hasten da gobernu taldeak pintaden inguruan egin duen adierazpen instituzionala. Herritarrei gogoratu diete ideiak nahiz sentimenduak errespetuz eta inori kalterik egin gabe adierazteko badirela beste hainbat modu, kanal eta euskarri.\nUdal Gobernuak azaldu du bakea lortzeko aldarriarekin eta giza eskubideen errespetuarekin bat egiten duela. Horren haritik, euskal presoen eta bereziki gaixoekin Espainiako gobernuak daraman "politika suntsitzaileak" bake prozesuari kalte besterik ez diola egiten salatu dute. Eta gehitu dute: "Bide honek talka egiten du euskal herritarren gehiengoak sustatu nahi duen ibilbidearekin".\nGobernuak elkartasuna adierazi nahi die Euskal Herritik urrun dauden preso eta iheslariei. Baita "politika errepresibo honen biktima izan den Josu Uribetxeberriaren senide eta lagunei".\nUdaletik adierazi dute ez datozela bat pintada batzuetan egiten den gorazarrearekin: "Horrelako adierazpenek kalte egiten diote egun herritarren gehiengo zabalak indartu nahi duen lan ildoari, eta, aldiz, mesede, bake prozesuari etengabe trabak jartzen dizkiotenei.".\nOrain arte agertu diren pintadekin egin duen moduan, Udalak eraikin publiko eta monumentaletan dauden pintadak kendu egingo ditu.\nPintaden egileei isunak?\nHerrian agertu diren pintadak baloratu ditu Bergara Garbiak. Euren ustez, onartezinak dira, eta galdetzen dute: "Pintaden egileek ez dute isunik jaso behar?". Plataformaren ustez, EH Bilduk ez ditu "bereak" zigortuko.\nBosgarren edukiontziaren aldeko plataformaren prentsa oharra ez da pintadetara mugatzen, eta EH Bilduk hondakinen kudeaketarekin "inposatu eta zigortu" besterik ez duela egin diote.\nEuren ustez, jendeak ez badu bilketa sistema errespetatzen, gobernu taldeak hezkuntza eta adostasunerantz egin beharrean "inposizioaren bidea" hartu duelako da. Bergara Garbiaren ustez, kontsultan ateratako sistema martxan jarriz konponduko litzateke arazo hori.


Haurreskolak Partzuergoa STEILASBERRI 3: LEP-arteko kontratu berriak - Steilas\nHaurreskolak Partzuergoa STEILASBERRI 3: LEP-arteko kontratu berriak\nLEP ARTEKO KONTRATU BERRIAK\nDagoeneko Enpresak helaraziko zizuen zuen kontratu berria, leku aldatzearen ondorioz kontratua eten eta uztaileko esleipenean lanpostu berri bat hartu bazenuten. LEP arteko kontratu berrien kasuan, steilasek sumatzen zuen moduan, klausula gehigarria aldatu dute, orain arteko LEP arteko kontratuetan agertzen ez ziren aldaerekin.\nKontratu zaharretan kontratua “LEParen bidez” amaituko zela jartzen duen tokian, orain “LEP baten bidez edo Leku Aldatze Lehiaketa baten bidez” amaitu ahal direla jartzen du, betetzen ari zareten postuaren kodearekin batera. Aldaketa hau Enpresak bere kontra dauden sententzia ezberdinak betearazteko erabili duen tresna bat da, iazko postuen identifikazioarekin bidali zuten gutunarekin batera, LEP arteko kontratuak sortu zirenean egindako akatsei nolabaiteko zilegitasun juridikoa emateko nahian (sententziek akatsak zeintzuk ziren argi uzten baitzuten).\nGaldera erraza da. LEP arteko kontratu zaharrak lehen zuten klausularekin LALaren bitartez apurtzea legala bazen, zergatik aldatu dute klausula kontratu berrietan? Klausula lehen zegoen moduan mantenduz gero epaile batek esan zezakenaren beldur, agian?\nEnpresaren erabaki honek steilasek azkenengo urtean mantendutako jarrera eta Leku Aldatze Lehiaketaren araudia ez sinatzearen arrazoia berresten du.\nGai honen inguruan edozein zalantza izanez gero, jarri zaitezte gurekin harremanetan.\naraba2018-05-07T21:59:24+02:002016 19 iraila |Steilasberri EAE|


«Eliza Ortodoxoa»: berrikuspenen arteko aldeak - Wikipedia, entziklopedia askea.\n«Eliza Ortodoxoa»: berrikuspenen arteko aldeak\nEliza Ortodoxoa (aldatu)\n23:38, 12 maiatza 2011ko berrikusketa\n10:07, 6 maiatza 2011ko berrikusketa (aldatu)\nt (r2.7.1) (robota Aldatua: cu:Православиѥ)\n23:38, 12 maiatza 2011ko berrikusketa (aldatu) (desegin)\nEliza Ortodoxoa bere burua [[Mediterraneo itsasoa]]ren ekialdeko kristau komunitateen oinordekotzat du bere burua, hau ez da [[Vatikano]]ren gustukoa. Bere doktrina teologikoa [[IV. mende|IV.]] eta [[VIII. mende]]en artean eginiko zazpi [[kontzilio]]tan finkatu zen. Eztabaida batzuk izan ondoren, Ekialdetar Eliza Ortodoxoa eta [[Eliza Katoliko Erromatarra]] banatu ziren [[Ekialdeko Zisma]] izan ondoren, []ko [[uztailaren 16]]an. Kristautasun ortodoxoa [[Ekialdeko Europa]]tik hedatu zen [[Bizantziar Inperioa]]ren ospea eta misiolarien lanari esker.\nEgun erlijio nagusia da [[Bielorrusia]]n, [[Bulgaria]]n, [[Errumania]]n, [[Errusia]]n, [[Georgia]]n, [[Grezia]]n, [[Mazedoniako Errepublika]]n, [[Moldavia]]n, [[Montenegro]]n, [[Serbia]]n, [[Ukraina]]n eta [[Zipre]]n. Gainera baditu jarraitzaile asko [[Bosnia-Herzegovina]]n (biztanleriaren 1/3a), [[Polonia]]n (600.000), [[Kazakhstan]]en (%30a), [[Uzbekistan]]en (milioi 1), [[Estonia]]n (%25a), [[Letonia]]n (%35a), [[Albania]]n (%5a), [[Azerbaijan]]en (%5a) eta [[Libano]]n. Emigrazioa dela eta, komunitate handiak daude [[Alemania]]n, [[Argentina]]n, [[Australia]]n, [[Erresuma Batua]]n, [[Espainia]]n, [[AEBAmeriketako Estatu Batuak|Estatu Batuetan]], [[Frantzia]]n eta [[Kanada]]n.\nEliza Ortodoxoa 15 eliz [[autozefalia|autozefaletan]] antolatuta dago. Eliza bakoitzak bere eliz-patriarkatua du. Patriarkatu zaharrenak [[Antiokia]]n, [[Konstantinopolis]]en, [[Alexandria]]n eta [[Jerusalem]]en badaude ere, nagusia [[Mosku]]koa da.


Koldo Agirregomezkorta, AEK: "Korrika 19ren amaiera ikusgarria izatea espero dut" - Uriola.eus\nuriola.eus 2015-03-03 17:10 Euskara Bilbo\nHilabete baino gutxiago falta denean, hitz egin dio URIOLAri Korrika 19ren amaiera eguneko arduradun Koldo Agirregomezkortak martxoaren 29rako, Bilbon, AEK-k prestatu duen egitarauari buruz, besteak beste.\nMartxoaren 29an, 12:30ean, San Nikolas elizara begira egongo dira 100.000 bat lagun inguru. Bertan paratuko du AEK-k eszenatokia Korrika 19ko lekukoak barnean duen mezua irakurtzeko. Ostean, Areatza osoa ekitaldiz bete nahian ari da Koldo eta lantalde zabala, Korrikari merezi duen amaiera emateko.\nAzken egun hori "eskerrak emateko" hitzordua da Koldorentzat. "Aurretik hainbat langile eta boluntariok euskararen alde egindako lana eskertzeko". "Euskaraz" eta "poztasunez" gogoratuko den eguna izatea nahi du Koldok. "Oraindik lan asko dago egiteko, baina aukera badago horretarako".\nHainbat gune eta gune bakoitzean hainbat ekimen antolatzen ari da AEK. Ripako kaia umeen gunea izango da, Areatzako kaia gazteen gunea eta mokofinen gunea, Sendejako Tingladoak atseden gunea, Arriaga plaza euskal tradizioen gunea eta Bilbo Zaharreko plaza bertako musika taldeak entzuteko gunea. Jatekoa, edatekoa, entzutekoa eta ikustekoa ez da faltako Korrika amaieran.\nNahi duenak Korrika 19ko kamiseta eta bestelako materiala eskuratzeko aukera izango du Areatzan bertan, Correoseko bulego ondoan, egun horretarako espresuki zabalduko den dendan. Aurreko Korrikako edizioetako materiala, berriz, tonbolan jokatuta eskuratu ahalko da.


Zereko zera baino zerago — Eibar.ORG | Eibarko peoria\nHemen zaude: Hasiera / Blogak / Amatiño / Zereko zera baino zerago\nZereko zera baino zerago\nAmatiño 2013/03/07 22:00\nLaino guztien azpitik eta sasi guztien gainetik, Nicolás Madurok nolabait gogorarazi digu Arias Navarro, 1975eko azaroan telebistan azaldu eta esan zuenean, negar zotinka: “Españoles, Franco ha muerto”. Venezuelar lehendakariordeak hilabeteak daramatza iruzur egiten, lelokeriak esaten, jende xumea berotzen eta Chavez jainkotzen.\nMadurok Chavez bera baino chavezaleago izan nahi du, menturaz. Baina ezina zaio, ez baita inondik ere Chavez. Amatiñoneko aitajaunak esan ohi zuenez, ezin gero zereko zera baino zerago izan.\nChavezek alde onak zein txarrak zituen, baina buruzagia hil osteko chavismoak barreiatu nahi izan duen estrategiak haren onenak uxatu ditu eta txarrenak areagotu. Horrelako oinordekoak izaki, chavismoak ez du etsai handirik behar izango.\nHorrenbesteko erretorika, epika, lirika eta teologiarekin –alegiazko gaiztoen konspirazioak eta kanpotarren ustezko mehatxuak tarteko— Chavezen irudiak goiari eutsi ahal izango dio, agian, zati batean, baina azkenean, puxikarik arolena bailitzan, gainbehera egingo du eta, Axularrek aurreratu bezala, hondarrik gabeko itsasoan galduko.\nCarlos Arias Navarro, Carnicerito de Málaga, TVEn, 1975eko azaroaren 20an: "Españoles, Franco ha muerto".\nXabier Olarra Lizaso dio:\neroriko zelakoan zain egonak,\negon egonak egon egonak.\nZain zeuden gehienei lurra eman zaie\nehorztekoa, berriz, beti ehorztekotan.\nMakur bada zuzen,\nhor dirau kiretsa dariola zutik\neta iraungo zain daudenenga-a-a-a-tik.


Lamuzako udal kiroldegiak bere eskubaloi kantxa behin betiko konpontzeari ekin dio | zuIN\nGuztira 155.575,27 euroko aurrekontuarekin, 2017an instalatutako materiala erabat kendu ahal izango da, eta pago trinkoko tarima duen sistema bat instalatu ahal izango da, kirol-lurzoruetarako Europako hainbat arau betetzen dituena\nEkainaren 8an amaitu zen Lamuza-Granjako udal kiroldegiko eskubaloi, hockey eta areto futboleko kantxa berritzeko lizitazioa. Horrela, datozen egunetan hasiko da kirol-pista horren zoladurak duen arazoa konpontzeko obra; izan ere, 2017an ordezkatu zuten arren, ez du nahi beste fruitu eman. Horretarako, jarduketa horri esker, azalera osoa berrituko da, eta geruza anitzeko arrastrel gaineko pago trinkoa izango da.\nProzesuaren ondorioz, duela urte batzuk instalatutako materiala kendu egingo da, eta unean uneko konponketa egingo da prozesuan dagoen oinarria kaltetuta gerta daitekeen lekuetan, haren planizitatea bermatzeko.\nZoladura berriaren oinarriaren gainean hezetasunaren aurkako hesi bat, geruza anitzeko miaketa-sistema berri bat eta, azkenik, tarima berria jarriko dira.\nInstalatuko den sistemak Europako hainbat arau betetzen ditu kirol-lurzoruetarako (EN 14904: A4, DIN 18032-2) eta, gainera, Nazioarteko Saskibaloi Federazioak (FIBA) homologatzen du. Izan ere, Gasteizko Buesa Arena edo Bilboko La Casilla bezalako azpiegituretan instalatutako zurezko lurzoruen ezaugarri mekaniko eta akaberakoak izango dira. Obra egiteko epea 10 astekoa da, eta aurrekontua, guztira, 155.575,27 eurokoa da, BEZa barne.\n← Euskara ikasteko udal bekak eskatzeko deialdia zabalik dago – 2021. urtea\nLaudiok hasiera eman dio 2022ko aurrekontu parte-hartzaileak egiteko prozesuari →


Negua datorrenerako, autoa egoera onean\n25 urria, 2021 Erakusleihoa 227\nAsier Lasa • Arandia garajea (Olaberria)\nLehenengo hotzak eta euriteak hasten direnerako autoa prest izatea komeni da, segurtasunez gidatu eta errepidean arazorik izan ez dezagun. Honela, bateriarekin eta bonbilekin adi egoteaz gain, gurpiletan eta kristalak garbitzeko eskuiletan jarri behar da arreta berezia.\nGurpilak presio eta marrazki egokiekin\nPneumatikoak autoaren zatirik garrantzitsuena dira martxan jartzen garenean. Zoruarekin harremanetan mantentzen gaituztelako, eta autoa gelditu eta bihurguneak segurtasunez hartzen laguntzen digutelako. Urteko garai honetan, neguko gurpilak jartzea aukera bat da, baina hori baino garrantzitsuagoa da dauzkagun gurpilak egoera onean izatea. Batetik, presio egokia izan behar dute; eta bestetik, pneumatikoaren marrazkia osotasunean ikustea eta koskaren sakontasuna mugaren gainetik izatea.\nKristalak garbitzeko eskuilak\nKristalak garbitzeko gailuak beti egoera onean edukitzea komeni da, edozein momentutan, zaparrada batek harrapatuta ere, aurreko eta atzeko kristalak ondo garbitzea garrantzitsua baita, gidatzerakoan ikusgarritasun ona izan dezagun. Udazken-neguan are eta garrantzitsuagoa da, eguna ere laburragoa denez, lehenago iluntzen duelako. Egoera onean dagoen eskuilak ura kendu behar du; ur arrastoak uzten baditu, aldatu egin behar direla esan nahi du. Kontuan izan behar da baita ere, kristalak garbitzeko likidoaren potea ere betetzeaz, zikinkeria garbitzen lagunduko baitigu.\n« The Yennis, Ordiziako banda ingelesa\nTroi bidea: mearen bideak ezagutuz »


Zortzi egoiliar hil dira Hegoaldeko zahar etxeetan | Gizartea | Berria\nZortzi egoiliar hil dira Hegoaldeko zahar etxeetan\nBeste 598 positibo atzeman dituzte Hegoaldean. Horietatik, Nafarroan detektatu dituzte erdia baino gehiago, 311, zehazki. Hildako bat izan da, eta gora egin du ospitaleratze kopuruak: 52 lagun sartu behar izan dituzte erietxean. Gainera, azken orduetan zortzi egoiliar hil dira zaharren egoitzetan, aldundiek jakinarazi dutenez.\nPCR proba bat, Getarian. Andoni Canellada/FOKU Tamaina handiagoan ikusi\nGora egin du positibo kopuruak. 598 kasu berri atzeman dituzte azken 24 orduan egindako PCR probetan, aurreko egunean baino 25 gehiago. Lurraldeka, Nafarroan atzeman dute positibo gehien, alde handiarekin. Izan ere, Nafarroak hirurehun kasu berriren langa gainditu du berriz: 311 kasu detektatu dituzte, aurreko egunean baino 28 gehiago. Gainerako lurralde guztietan, aldiz, behera egin du kasu berrien kopuruak. Bizkaian 169 izan dira azken egunean, Gipuzkoan 86 detektatu dituzte, eta Araban, aldiz, 26 lagunek eman dute positibo. Osotara, 8.951 PCR proba egin dituzte azken egunean.\nKoronabirusarekin eri zen pertsona bat hil da azken orduetan, Nafarroan. Nafarroako Gobernuko Osasun Departamentuak esan duenez, 90 urteko emakume bat da hildakoa.\nOspitaleratzeei dagokienez, gorakada nabarmena izan da. 52 lagun erietxeratu dituzte egun bakarrean, aurrekoan baino 19 gehiago. Horietatik 39 Arabako, Bizkaiko eta Gipuzkoako ospitaleetara eraman dituzte, eta 13, berriz, Nafarroan erietxeratu dituzte. Nafarroan ospitaleratutako bat ZIUn sartu behar izan dute.\nOraintxe bertan, 70 gaixo daude ZIUn Hegoaldean, eta 467 gaixok ospitalean segitzen dute.\nZahar etxeetan, heriotza kopurua gora\nHalaber, azken bi egunetan Bizkaiko, Arabako eta Gipuzkoako zaharren egoitzetan koronabirusarekin lotutako heriotza kasu berriak izan direla jakinarazi dute aldundiek. Zortzi egoiliar hil dira guztira: Lau hil dira Bizkaian, bi Araban, eta beste bi Gipuzkoan.\nNafarroaren kasuan, Mari Carmen Maeztu Nafarroako Gobernuko Eskubide Sozialen kontseilariak egoitzen inguruko datuak gaurkotu ditu, eta jakinarazi du oraintxe 31 egoiliar daudela koronabirusarekin eri Nafarroan; hau da, joan den astean baino lau gutxiago. Egoitzetako langileei dagokienez, 48 dira positiboak, eta horietatik 35ek sintomak dituzte.


Zer ikusi | Visit Enkarterri\neu es 1 -1 naranja3 0\nErdi Aroko dorretxeak\nEnkarterri, Bilboko pauso batera\nErakutsi: Enkarterri Enkarterriak\tGure herriak\tOndare kulturala\tLizitazio-iragarkiak\tWebguneko harpidetza\tKontratazio profila\tKontratuen erregistroa\t Herria: Guztiak Balmaseda Gordexola Trapagaran Zalla Ordena: Lehenetsitakoa Alfabetoaren arabera\nEnkarterri eskualdeko mendebaldeko muturrean dagoen Karrantza haranak 137,97 km 2 -ko azalera du eta, ondorioz, Bizkaiko udalerririk zabalena da. Errekor eta sorpresez beteriko bazterra da K… Leer más ›\nErdi Aroko hiribildua\nLanestosa , Bizkaiko herri txikiena bada ere, hiribildua izan da XIII. mendetik. Denboraren eraginari osorik eutsi dio, interes nabarmeneko lekuetan antzeman dezakegun moduan, hala nola harr… Leer más ›\nTeléfono fijo: 946 604 008\nIkatz-garraio zaharra\tTrapagaran\nLarreinetako funikularrak La Arboledako meatzarien herrixkatik kilometro batera du geltokia. 1926an inauguratu zuten Trianoko Mendietako meategietaraino merkantziak garraiatzeko. Mar… Leer más ›\nMuskizek kultura-ondare anitza du eta horrek udalerriaren historia Erdi Arotik jarraitzeko aukera eskaintzen digu. Eraikuntzarik nabarmenena XVI. mendeko Muñatones Gaztelua da. Jauregia eta ermi… Leer más ›\nOrtuellaren jatorria Santurtzirekin lotuta dago. Izan ere, 1901era arte Ortuella Santurtziko parte izan zen. Garai hartan, Santurtzi, Sestao eta Trapagaranek kontzeju bakarra osatu zuten, Somorr… Leer más ›\nSopuertan eskualdeko leku adierazgarrienetako bat aurkituko dugu, lurraldearen askatasunen eta singularitatearen adierazle: Abellanedako Batzar Etxea , gaur egun Enkarterrietako Museoa. Bertan eskualdeko herri bakoitzeko ordezkariak elkartu ziren mendeetan zehar. Museoa eskualdeko his… Leer más ›\nTurtziozek berezko pertsonalitatea eta arkitektura ditu. Hemen Enkarterrin eta Euskadin bakarra den baserri mota aurkituko dugu. Agüera ibaiaren ibilguan agertzen da, Bizkaiko eta … Leer más ›\nTurtziozeko baserriak Euskadiko eta Kantabriako ohizko etxeen ezaugarriak nahasten ditu : esaterako, aurrealdeko mutur batetik bestera zabaltzen diren balkoiak, askotan lorez gainezka agertzen direnak. XVIII. mendean agertu zen Agüera ibaiaren ibilguan zehar, artoaren komertzia… Leer más ›\nTeléfono fijo: 94 680 90 05\nVillaverde Harana Enkarterrin dagoen kantabriar enklabea da. Zalla edo Sopuertatik Karrantzara doan errepidea jarraituz heltzen gara. Herri honetako antzinako eskoletan udalerriko Zentro Etnograf… Leer más ›\nTeléfono fijo: 94 639 00 01\nOndarea eta natura\nSineskeria-kontuek sustraitze handia izan zuten Zallan garai batean. Europa osoko ibiltari asko pasa ziren herritik mendeetan zehar. Zalla Artilearen Ibilbidearen parte izan zen, et… Leer más ›\nTeléfono fijo: 946 802 976 E\nEnkarterriko haranak odolaren kolore gorriz tindatu ziren Erdi Aroko leinu gerren ondorioz. Lurraldean dauden dorretxe ugariak feudo arerioen arteko borroka bizien lekuko izan ziren. Bandokideen ar… Leer más ›\nTeléfono fijo: 94 636 53 36\nLa Arena hondartzan , igeri egiteaz eta eguzkia hartzeaz gain, surfean aritu zaitezke. Hondartzaren 966 metroetan zerbitzu guztiak aurki ditzakezu, mugikortasun arazoak dituzten pertsonei zuzendut… Leer más ›\n1-30 erakusten; guztira 30


Abenduaren 30ean eta 31n jokatuko dute emakumezkoen futbol txapelketa - Debagoiena - Goiena.eus\nAbenduaren 30ean eta 31n jokatuko dute emakumezkoen futbol txapelketa\nMirari Altube 2016-12-14 15:54\nGabonetako futbol txapelketa aurkeztu du Arizmendi kirol elkarteak gaur, eta abenduaren 30ean eta 31n jokatuko dela iragarri. Hamabigarrenez egingo dute eta nobedaderik ere bada aurtengoan; Athletic-ek jokatu beharrean Oiartzunek jokatuko du Realarekin eta Debagoieneko selekzioarekin hiru talderen arteko torneoa.\nEmakumezkoen kirolari eta kasu honetan futbolari bultzada emateko helburuarekin hamabigarrenez antolatu du Arizmendi kirol elkarteak Emakumezkoen Gabonetako txapelketa. Abenduaren 30ean eta 31n jokatuko da Aretxabaletako Ibarra futbol zelaian eta horren berri emateko elkartu dira gaur Real Sociedad eta Oiartzun taldeetako eta Udaleko ordezkariak; eta Arizmendi ikastolako eta kirol elkarteko kideak. Baita Arizmendi/UDAko hainbat taldetako jokalariak ere.\nAbenduaren 30ean alebinak, infantilak eta kadeteak\nAbenduaren 30ean, egubakoitzean, alebinek, infantilek eta kadeteek jokatuko dute txapelketa, goizean goiz hasi eta iluntzera arte. Elkarte askotatik jaso dutela eskaera adierazi du eta ezetza eman behar izan dietela hainbati. Elkartuko diren taldeak izango dira honako hauek: Arizmendi, Aloña Mendi, Bergara, Antzuola, Lagun Onak, Eibar, Urki, Lazkao eta Mutriku.\nAbenduaren 31n Reala, Oiartzun eta Debagoieneko selekzioa\nAbenduaren 31n, ostera, gorengo mailako taldeek jardungo dute norgehiagokan 10:30ean hasi eta eguerdira bitartean. Aurten Athleticek ezin etorria agertu du, eta horren ordez Oiartzun etorriko da. Azken talde horretan, gainera, txapelketa ondo baino hobeto ezagutzen duen Oihana Aldai atezain aretxabaletarra dago. Hainbatetan jokatu izan du horrek, bai Arizmendi taldearekin, bai Mondrarekin baita Debagoieneko selekzioarekin ere, eta urte batzuetan etorri gabe egonda, "gogotsu" datorrela iragarri du.\nRealari dagokionez, txapelketa guztietan izan dela gogorarazi dute, eta eskerrak eman dizkiote horregatik. Realeko kontseilari den Aitor Diaz de Mendibilek adierazi du gainera, oso gustura etortzen direla.\nDebagoieneko selekzioaren kasuan hautatzaile aldaketa egin dute, eta aurten Esti Loiti eta Tito Etxeandia izango dira taldearen ardura hartuko dutenak.\nUnai Elkoro alkateak eskerrak eman gura izan dizkio Arizmendiri maila horretako txapelketa antolatzeagatik urtero-urtero Aretxabaletan. Eta kirola egiteko baliabideak errazteko konpromisoa hartu du.\nGaur elkartutakoek abenduaren 30ean eta 31n Ibarra futbol zelaira gerturatzera animatu dituzte kirolzale zein herritar guztiak.


Carles Puigdemont: M´explico • ZUZEU\nCarles Puigdemont: M´explico –\nEsango nuke Espainiako botere faktikoen arantza mingarrienetako bat Puigdemontek jarraitzen duela izaten. Zenbat egun eta une larri iraganarazi zizkien Rajoy, Saenz de Santamaria, Felipe VI.a eta enparauei, 2017ko irailetik urrira bereziki, alde bakarreko independentzia deklarazioa egingo zuela bai baitzirudien (deklarazio-itxura ere egin zuen, berehala eteteko!), hots, Espainiaren batasun sakrosantua ia-ia haustera heldu zenez gero. Urte mordo baterako espetxean kaiolatua nahi zutena Bruselan dabil, Europar Batasunaren hiriburu politiko-administratiboan, sinbolikoki Espainiari aditzera emanez ez dela demokrata, hautetsontzien bidez, bide demokratiko baketsuen bitartez Kataluniaren independentzia lortu nahi izan duena hango Justiziak aratz aurkitzen baitu, Espainiakoak ez bezala.\nHedabide espainolak bereziki, bere figura belzten saiatzen direnez, idatziz defendatzen da -iaz eman nizuen hark idatzitako liburutxo labur baten berri (Reflexions sobre el retorn a la unitat. Ikus: “Puigdemont: batu gaitezen berriz!” 2019-08-27)-, edota bilatzen ditu kazetariak prest daudenak hark egindako adierazpenak paperera eramateko, Xevi Xirgo kazetariak egin duen bezala M´explico (Plaza&Janes, 2020) liburuarekin (2016-2017ko gorabeherak biltzen ditu, eta laster 2018-2019koak ateratzekoa da).\nLabur jokatu beharrean naizenez, izan zituen oztopoetan, eta Urkulluk-Ortuzarrek jokatutako bitartekari paperean zentratuko naiz.\n2015eko irailaren 27ko hauteskunde autonomikoetara mezu independentista argiarekin joan ziren Kataluniako independentistak eta gehiengo garbia lortu zuten eserlekuetan: 135 eserlekuetatik Junts pel Sík (CDC, ERC, ANC, Omnium Cultural, AMI…) 62, CUPek 10; eta unionistek 62 (Podemosek 11 eta gainerakoek 52); eta botoetan, %48 kasik. Zerrendaburu Artur Mas joan zenez, hari zegokion Kataluniako herria estatu independente izateko bidean gidatzea, baina horretarako CUPen botoak behar zituztenez, eta haiek Masi betoa jarri ziotenez, Masek Puigdemonti proposatu zion lidergoa 2016ko urtarrilaren 9an, eta Puigdemontek onartu.\nMasek ondo zekien nor zen Puigdemont: AMIren (Independentziaren aldeko Udalerrien Elkartea) burua, hots, independentista deklaratua eta kartsua, eta bere helburua ez zela karrera politikoa egitea, baizik eta Kataluniarentzat independentzia lortzea, eta liburua irakurrita, ikusten da Masek asmatu zuela Puigdemonti proposamena egitean.\nNon egon dira oztopo nagusiak? Lehenik, dudarik gabe, Espainiako Gobernuan. 2017ko martxoaren 11n bilera sekretua izan zuten Rajok eta Puigdemontek Moncloan, Rajoyk gonbidaturik. Zer entzuteko Rajoyrengandik, espainiar botereen ordezkariarengandik? Itzulinguru aski luzeen ondotik, esan zion erreferendumari buruz ez zirela mintzatuko, eta eragotzi egingo zutela. Aurrez aurre esan nahi ziola. Ez zituztelako probokatuko, harroputz ez zirela arituko, baina erreferenduma galaraziko zutela. Ordurako bazekiten Puigdemont-eta serio zebiltzala, eta suntsitu nahi zuten prozesua errotik, errenditzea baino beste hautabiderik eman gabe: subjektu politiko bakar Espainia!\nPedro Sanchezek zer zioen? Konstituzioa erreformatu beharra zegoela, zeren espainiar guztiek eman behar zuten botoa. Betikoa! Puigdemontek esan zion onartzen zuela espainiar guztiek botoa ematea, baldin eta Kataluniako boto-emaileena lotesle bazen! Eta gainera, ez zutela astirik. Puigdemontek Sanchez iruzurti profesionaltzat jo izan du hedabideetan, ez liburu honetan, besteak beste, azkenean Felipe VI.aren diskurtso militar gogorraren alde jartzeagatik.\nEta Felipe VI.a erregea? Hasieran faltsu, errespetuz itxura baten, eta arazo politikoaz benetan mintzo gabe, harik eta 2017ko urriaren 3an, armadako buru gisa, bere jantzi militarrarekin, urriaren 1ean izandako karga polizialak txarretsi gabe, 155. artikuluaren aplikazioari bidea ireki zion arte, Espainiaren batasuna haustezin bihurtzea xede izaki, Kataluniarekiko elkarrizketa politikoari bidea militar moduan itxiz.\nBidelagun izan zituenetara etorriz, teorian oztopo ez baizik eta laguntzaile izan behar zituenetara, nola portatu zen presidenteorde Oriol Junqueras? Maiz, desleial, esaterako, Puigdemontek aurkeztutako aurrekontuei ezezkoa ematearen aldeko ziren CUPeko buruei aurrekontu luzatuekin ere gobernuak aurrera egin zezakeela aipatu zienean, edo Pedro Sanchez eta Saenz de Santamariarekin Puigdemonti ezer adierazi gabe elkartzeagatik. Liburuaren arabera, zintzo eta leial baino isilkor eta errezelotsu. Jakina, Junquerasen bertsioa falta da.\nBere alderdi PDeCATeko koordinatzaile Marta Pascalek ez zion asko lagundu nonbait, zama Puigdemonten gainera jaurtikitzen baitzuen, bere alderdia Puigdemontekin lerrokatzen saiatu ordez. Ibarretxe etorri zait burura (pena Ibarretxek kazetaririk ez izatea bere penak kontatzeko, edo gogorik berak zuzenean idazteko bere memoria politikoak).\nKataluniako Gobernuko kontseilariek gobernu bileretan aipatutakoak prentsari filtratzen zizkioten sarri-askotan 2017ko apiriletik aurrera, eta neurri gogorrak hartu beharrean gertatu zen presidentea, ebazpenak berak eta presidenteordeak sinatuko zituztela agintzeaz gainera, Espainiako gobernuaren errepresalien beldur baitziren kontseilari batzuk eta handik beheragoko funtzionarioak eta. Filtrazioen errudun Santi Vila jotzen zuten gainerako kontseilariek, huraxe baitzen independentista garbia ez zen bakarra kontseilarien artean, baina Puigdemontek laguna zuen lehendik eta leialtzat zeukan, eta uzten zion egiten. Desadostasunak eta presioak eta Madrileko Gobernuaren errepresio judizialengatik eta, bakarrik uzten zuten presidentea, ERCeko kontseilariek ez ezik bere alderdikoek edo bere konfiantzazkoek.\nEta Urkulluk eta Ortuzarrek zer paper jokatu zuten? Urkulluk oraindik orain adierazi du dokumentazio osoa non utzi duen, jokatutako paperaz harro dagoen seinale. Iruzkintzen ari naizen liburu honetan ere haren idatzi asko dago jasoa. Asko ahalegindu zen dudarik gabe. Oso kontuan hartzen zuen Puigdemontek haren esana, baina une erabakigarrietan, Urkulluk ezin zion lagundu Rajoik eta Espainiako botereek bitartekari guztien ahaleginak zapuztu eta inposizio bortitzez jokatzea erabaki baitzuten, 155. artikulua aplikatuz, eta katalanei subjektu politiko izaera ukatuz. Rajoyk Urkulluri eta Ortuzarri bitartekaritza onartu zien bazekielako independentziari uko egitea eta hauteskunde autonomikoetara deitzea galdegingo ziotela Puigdemonti, hots, errenditzeko momentuz, eta katalan erakunde autonomikoak atxikitzeko.\nGuardia zibilak atxilotzeko zelatan zebilzkiola, katalanen presidenteak autoan ihes egin zuen Bruselara. Erbestean eratu nahi zuen Kataluniako gobernu legitimoa. Europak ez zion asko lagundu prozesaren buruan: Flandriako presidenteak, ALEk (Europako Aliantza Askea) eta beste salbuespen gutxi batzuk gorabehera. ERCk beste bide bat hartu zuen. 2017ko urriaren 1eko erreferendumaren ondoko porrota gainditu gabe dago oraindik Katalunian, ANCko egungo buru Elisenda Paluziek dioen bezala (Berria, 2020-07-28), baina katalanak ez daude erakunde autonomikoen kudeaketarekin etsitzeko prest ere, pandemia gorabehera.\nCarles Puigdemont: M´explico Carles Puigdemont: M´explico\nEvaristo Paramos: "Ikaragarria da egoera honetan botereak hartu duen kontrola"\n9 pentsamendu “Carles Puigdemont: M´explico”-ri buruz\nJoxemiel 2020-07-30 16:05\nInteresgarria artikulua! … nahiz eztabaidarria une askotan.\nPakoren lanak biziki argiak dira gehienetan, bai ideien aldetik bai eta ere euskararen erabileraren aldetik\nOraikoaren hastapena ezin da ulertu ez bada espainieraz pentsatzen eta zuzenean itzultzen (gaizki itzultzen!)\n“Esango nuke Espainiako botere faktikoen arantza mingarrienetako bat Puigdemontek jarraitzen duela izaten.”\nJarraitu aditzaren erabilera ez da batere euskara klasikoarena eta lapurtar, baxenabartar eta zuberotarrentzat ezin ulertuzkoa, non ez duten espainieran ezagutza aski handia.\nPatxi 2020-07-30 16:17\nNik uste Beñat Castorenek eta ulertuko dutela. Euskaltzaindiaren hiztegiko bosgarren adiera eta moldean sartzen delakoan nago. Badago deskuidu bat, Desadostasunak eta presioak… Esaldian, “Desadostasun eta presio eta errepresalia judizialengatik eta”. Rajoy, batzuetan Rajo, beste batzuetan Rajoi…\nJoxemiel 2020-07-30 20:00\nBai arrazoin duzu Pako Beñat Castorenek eta beste batzuek ere ulkertuko lukete esaldia, baina ez da betere dudarik horrelako zerbait ulergarriagoa dela: Esango nuke oraindik ere Puigdemont dela Espainiako botere faktikoen arantza mingarrienetako bat. Baina ez da dudarik ez dagokidala eni zure partez idaztea. Baina jakin behar da ez dela hain aspaldi espainierazko continuar = seguir bilakatu dela euskarazko jarraitu. Irakur ezazue Herria astekaria eta segidan ohartuko zarete jarraitu Hegoaldean continuar zentzuan erabiltzen baldin bada ere (eta ere jatorrizko zentzuan), Lapurdi, Baxenabarre et Zuberotarren izkiriotan jatorrizko zentzuan erabiltzen dela gehien bat. Horri gehitzen badiozu jarraitu Hegoaldean beti ergatiborekin erabiltzen dela, ardura Iparraldekoek ezin dute konprenitu «Lolik zinegotzi izaten jarraitzen du» erranmoldea. Naturalki erranen dute: orai ere Loli zinegotzia da.\nLaburki errateko hegotiarrek kasu egin behar dute, euskararen erabileran, ipartar gehiengoak ez baitu espainiera ezagutzen “anka sartu” horientzat ez da ulergarria; frantsesez espainierazko “meter la pata” “se tromper” erraten da (edo beste anitz gisetara) baina ez du zer ikusirik ez zango eta ez sartu hitzekin. Gisa berean frantses erramoldea “vider les lieux”, iparreko batzuek “lekuak hustu” gisan ematen dutena, eta izkiriatzen ere, ez da ulergarria beste aldekoentzat.\nBerdin da Euskaltzaindiak zer dioen gauza horietaz eta “Euskaltzaindiaren hiztegiko bosgarren adiera eta moldean” egon ala ez. Nahi badugu euskara nazionala izatea beharko genuke egin ahalak egin kalkorik ez erabiltzeko, alde bateko eta besteko kalkoak ez baitira ia sekulan bat etortzen.\nHoriek erran-eta nahi dut gehitu Pakoren ekarpenak, oro har, arrunt positiboak direla askorentzat eta hein batean ere eredugarriak: “bestea”, edozein izanik ere, errespetatzen badaki eta hori gaur egun dohain arraroa da.\nBenat Castorene 2020-07-30 22:05\nLasai hemen ere “jarraitu” ulertzen dugu “jarraiki” gehiago erabili arren.”\nLehen esaldi hori orokorrean ulertu nuen “faktiko” izenlaguna izan ezik ez baitut sekula aditzen aldi honetan. Uste dut ulertu dutala Harluxet hiztegiari esker.\nEgia da Joxemielen bertsioa ulergarriagoa dela.\nIzan ere sinplifikatzen du “jarraitzen”aditza kenduz du eta haren ordez “oraindik ere” jarriz iraupenaren ideia atxikitzeko, bainan guziz hitzen ordrea aldatzen du eta funtsean horregatik da ulergarriagoa.\nBainan guti falta zaio Patxiren esaldiari ere ulergarriagoa izaiteko eta hitz berberekin.:\n“Esango nuke Puygdemontek jarraitzen duela izaten Espainiako botere faktikoen arantza mingarrienetako bat”\nNik uste aski da hitzen ordrea aldatzea.\nPatxi 2020-07-31 07:43\nBatzuetan esaldiak bihurritzea gustatzen zait, esaldiaren zati bat nabarmendu nahian. Segur aski ez dut asmatu. Baina, aizue, esaldi bat. Bestera bideratu nahi nuke arreta, axola handiagokoa delakoan. 700 orrialdeko liburua da. Kostatu zait zer jaso eta zer kendu erabakitzea. Besteak beste, ezinbestean artikulutik kanpo gelditu behar izan duten puntu hauek eman didate atentzioa:\n1. Gironako alkate zela, Pilareko Andre Mariaren egunean, hots, espainiarren egun nazionalean, guardia zibilen kuartelera joan ohi zen Puigdemont, eta hori kritikatzen ziotenei esaten zien mundua ez dela kolore batekoa, eta ez dela gutarren eta bestetarren artean banatu behar. Eta hori, gaztetan izan zuela tirabirarik guardia zibilekin katalanez mintzatzeagatik. Gironako guardia zibilen kuartelean ongi hartzen zuten, eta gainera batzuek aitortzen zioten berari ematen ziotela botoa. 2017ko urriaren 1eko errepresioaren ondotik, sentimendu berbera ote du guardia zibilen alderako?\n2. Urkullu eta Ortuzarri buruz idatzita agertzen direnak.\n2017ko urriaren 5ean, Urkulluk Rajoy eta Urkulluri proposamen bateratu bat egin zien tren talka saihesteko. Hona hemen Puigdemonten proposamen horrekiko inpresioa kazetariak jaso bezala: “Puigdemontek ez du esperantza handirik bide horretan: <>, pentsatzen du. Baina egoera konponbidean jartzeko lehen proposamen serioa da eta aprobetxatu beharra dago”.\n2017ko urriaren 8an, Ortuzarrek esan zion Puigdemonti independentzia esplizituki baztertzen bazuen, Rajoyk bidea irekiko ziola elkarrizketari, Europatik Rajoy asko presionatzen zutelako. Horren aurrean, hauxe ateratzen zaio barru-barrutik Puigdemonti: “Ulertzen dut PNVk oso borondate ona jarri duela eta akordioetara heltzeko gogoa duela. Baina ez didate esan abiadura moteltzeko, baizik eta errenditzeko, eta hori ezin dugu egin”.\n2017ko urriaren 11n, Rajoyk 155. artikuluaren aplikazioa iragarritakoan:\n“Zer gertatu da? -galdetzen du bere artean-: <>\nGuztiz abandonatua sentitu zen, engainatua, zanpatua. Hortik etorri zen alde bakarreko independentzia deklaratzea, eta zortzi segundora etetea, nahiz eta Generalitatearen inguruan jendetza independentista zegoen, xanpainarekin independentzia ospatzeko zain!\nBenat Castorene 2020-07-31 09:34\nEsaldi bakar bat da, nik akats askoz gehiago egin ditut ene itzulpenean.\nGainera egia duzu “arantza mingarrienetako bat” ideia azpimarratzeko horrelako zerbait asmatu behar zela.\nGarrantzia duenera bueltatuz nabari da Puygdemonti larriki faltatu zitzaiola elkartasun keinu bat Euskal Herriaren aldetik.\nAurretik izan ote zen gutienezko elkarrizketa bi autonomietako politikarien artean?\nPatxi 2020-07-31 11:19\nHarreman usua beti egon da katalan eta euskaldunen artean. Sabino Aranak eta Prat de la Ribak oso ezberdin pentsatzen zuten. Espainiako II. Errepublikaren garaian, Telesforo Monzon, esaterako, Cambórekin baino hobeto ERCrekin moldatu zen, Frances Macia, Lluis Companys…Ardantzaren garaian, Pujolekin ongi; berriki EA ERCrekin konpondu izan da, eta orain EHBildu ERCrekin bereziki. Urkullu ez da independentista, ez da estatuarekin konfrontazio demokratikoa izatearen aldeko, eta Puigdemont bai.\nPatxi 2020-08-05 09:10\nSergi Sol kazetariak Oriol Junquerasi buruz idatzitako liburua irakurri berri dut (Oriol Junqueras: Fins que siguem lliures. Ara. 2018) Oso liburu ezberdina da. Hasteko, luzerari dagokionez, 200 orrialde eskas ditu, eta Puigdemontenak 700. 2017ko urriaren 1eko erreferendumean amaitu zen prozesuaz, askoz informazio gutxiago ematen du. Horrekin ez dut esan nahi ez dela interesgarria: merezi du irakurtzea.\nPuigdemont eta Junquerasen arteko harremanaz dio konplexua dela. Bien artean konfiantza pertsonala lortzeko euren emazteekin batera egin zituzten bi otorduak aipatzen ditu; bata Puigdemonten etxean eta bestea Puigdemonten lagun baten etxean. Baina bi otordu horietan ez zen helburua lortu: elkarren arteko konfiantza ehuntzea. Bakoitzak jarraitu zuen bere kontseilariekin.\nZergatik elkar ezin aditu hori? Oso izaera ezberdinak dituztela aipatzen du, hasteko. Mas eta Puigdemont presidente gisa antipodetan zeudela. Masek dena kontrolpean izan ohi zuen eta Puigdemontek askatasun handia ematen zien kontseilariei, esanez bezala, haren lehentasuna erreferenduma prestatzea zen, eta ez Generalitatearen eguneroko martxa. Junquerasentzat, aldiz, Ekonomia eta Ogasunaren kontseilaritza garrantzitsua zen, eta lehendakariordetza ere bai.\nBigarrenik, desberdintasun ideologikoak eta tradizio politiko ezberdinak aipatzen ditu. Puigdemontek betidanik CDC alderdian egin du bere karrera politikoa, eta Junqueras, aldiz, 2011 arte idependentea izan zen, eta hortaz, eskarmentu gutxiagokoa alderdi politikoen funtzionamenduan.\nHirugarrenik, baina garrantzi handikoa, Espainiako estatuaren presio itogarria.\nBeste leku batean dio kazetariak Junqueras taldekoiagoa dela, eta Puigdemont otso bakartiagoa.\nPuigdemonten gaineko liburuak egin zidan inpresioak bere horretantsu jarraitzen du Junquerasen gainekoa irakurri ondoan ere.\nPatxi 2020-08-05 17:32\nZergatik merezi du irakurtzea Oriol Junquerasen gaineko liburuak?\n1. Puigdemonten eta gogaideen iritziz, independentziaren aldeko boto gehiago lortzeko zerrenda bateratuak dira beharrezko: independentistak alderdietan banatzea eta alderdien arteko ika-miketan indarrak galtzea kaltegarria da. Aldiz, Junquerarentzat (ERCrentzat), banaturik joanda, boto gehiago lortzen dira independentismoarentzat. Katalan hizkuntza eta katalan identitatea gehiegi estimatzen edo partekatzen edo bizi ez dituzten talde handi samar bat badago ezkerra (ERC) eskuinarekin joanez gero (JuntsXCat), Kataluniako Podemos-era joaten dena, eta bestela ez.\nDena den, arazorik handiena alde handiz, Espainiako estatu autoritarioa da, autodeterminazio eskubiderik onartzen ez duena, ez Katalunian eta ez Euskal Herrian.\n2. Interesgarriak dira halaber, katalan eta espainiar identitateari buruz liburuan egiten diren hausnarketak (129-138). Gabriel Rufiani tarte handi samarra egiten zaio. Ez dago euskaldunontzat gauza berri(egi)rik, baina beti da jakingarria.


Ponentziak eskuragarri daude webgunean - Udaltop\nPonentziak eskuragarri daude webgunean\nEuskaraldia puntuz puntu. Aurtengo puntuari erantzunak eta datorrenari galderak izenburupean iristear da, datorren ostegunean Lasarte-Oriako Manuel Lekuona Kultur Etxean, Udaltopen hamargarren edizioa.\nJardunaldietan bederatzigarren edizioan hasitako bideari jarraipena emango zaio eta, izenburuak iragartzen duen moduan, Euskaraldia izango dute oinarri. Hamargarren urteurrena izanik, gainera, sorpresaren bat edo beste prestatu da. Edizio berezia iragartzen dute aurreikuspenek.\nBederatzi ponentzia, proposamen berri baten aurkezpena, proposamenari ekarpenak egiteko saioa, ekarpen lanaren ondorioak eta amaiera ekitaldia bistaratzen dira aurtengo egitarauan. Topaketetan ate joka diren erronkez hausnartzeko eta etorkizun hurbileko estrategia zirriborratzeko aukera izango da. Euskaraldia izango da arreta-gune nagusia eta horri lotutako hainbat gai izango dira mahai gainean .\nBertan biziko denaren aurrerapena paperean jaso daiteke gaurtik aurrera, webgunean zintzilikatu baitira ponentziak eta oholtza gainean izango diren hizlarien inguruko informazioa .


Pentsiodunek osoko bilkura aretoa bete dute eta euren eskariak aho batez onartu dituzte - Arrasate - Goiena.eus\nPentsiodunek osoko bilkura aretoa bete dute eta euren eskariak aho batez onartu dituzte\nXabi Gorostidi 2018-03-06 21:15\nBizi duten egoera gogor salatu ostean, hiru eskakizun zehatzeko mozioa jarri dute mahai gainean, eta aho batez onartua izan da. Hauek izan dira onartutako eskakizunak: pentsioen %0,25eko igoerarekin amaitzea, 1.080 euroko pentsio minimoak jartzea eta KPIren arabera igotzea, eta pentsioen eskumena Gasteizek hartu arte, 1.080 euro arteko tartea Eusko Jaurlaritzak osatzea.\nMartxoko osoko bilkuran hainbat kontu landu diren arren, protagonismo osoa pentsiodunentzat izan da. Osoko bilkura aretoa leporaino bete dute, bai pertsonekin eta baita aldarrikapenekin ere.\nOtsaileko osoko bilkurako akta onartu eta jarraian, EH Bilduko Eneko Fernandezek zinegotzi karguari uko egitea onartu dute. Alkateak, eskerrak eman dizkio "Udalaren alde egindako lanagatik eta eskainitako denboragatik", eta segidan Fernandezek hartu du hitza kargua uzteko arrazoiak azaltzeko.\nIrudia: Eneko Fernandez kargua uzteko arrazoiak azaltzen.\n"Gustatuko litzaidake proiektu eraldatzaile gehiagotan energiak gastatu izana eta gutxiago oinarrizko kudeaketa kontuak borrokatzen eta salatzen. Irmoki sinesten dut mundu eta herri hobeago bat nahi badugu, alderdikerien eta ezin ikusien gainetik, ausardiaz eta guztion artean, proiektu eraldatzaileak martxan jarri behar ditugula eta beraien oinarria herrian bertan dugula. Hausnartzen jarri naiz eta une honetan etxean bertan inon baino gehiago behar nautela antzeman dut. Izan ere, legealdi honetan jaioko den bigarren semea izango dut datozen asteetan. Energia eta pazientzia guztia etxean emateko garaia dudala konturatu naiz, etorkizunean ere helduko zaizkidalako herriaren alde lanean jarraitzeko aukerak". Eneko Fernandezen interbentzio osoa irakurtzeko, egin klik hemen.\nFernandezen hutsunea Larraitz Trojaolak beteko du, EH Bilduko zerrendatako zortzigarren hautagaiak, hain zuzen.\nPentsioen gaiaren aurretik Arrasate Musikalen finantziazioari buruzko adierazpen instituzionala irakurri dute. EH Bilduk gaia mahai gainean jarri zuen 2017ko azaroan, eta 2013an baita udalbatzako bozeramaileen batzordeak ere. Gaurkoan, Udaleko alderdi guztiek babestu dute adierazpen instituzional bezala.\nArrasate Musikaleko finantziazioan hiru aktorek hartzen dute parte: erabiltzaileen gurasoek (%40 inguru), Arrasateko Udalak (%33 inguru), eta Eusko Jaurlaritzak (%20 inguru). Teorian Jaurlaritzari aurrekontuaren %33a jartzea dagokio, musika eskola publikoetan egiten duen bezala. Baina 2016ko Eudelen udal legeak dionez, soilik musika eskola publikoetan dagokio kopuru hori jartzea.\nUdalbatzako alderdi guztiek uste dute Arrasate Musikal erakundea musika eskola publikoen maila berean jarri behar dela, 40 urteko ibilbidea duelako, Udalak parte hartze zuzena duelako, eta haren finantziazioaren bi herenak publikoak direlako.\nEneko Barberenak adierazi du, azken hamaika urteetako datuak ikusi ostean Jaurlaritzaren parte hartzea %20aren bueltakoa izan dela. "2016an, adibidez, gurasoek jarritako dirua %44koa izan da. Azken urte hauetan Jaurlaritzak jarri ez duena kolpez jarriz gero, 100.000 euro pasa jartzea tokatuko litzaioke. Diru horrekin gauza asko egin daitezke, esaterako, familiek ordaindu behar duten kopurua arindu, edota beka sistema bat adostu musika hezkuntza unibertsalagoa izan dadin". Interbentzio osoa irakurtzeko egin klik hemen.\nOstean, EAJko Udal taldeko bozeramaile den Anuska Ezkurrak hartu du hitza, eta hiru gauza adierazi ditu: bat egiten dutela planteatutako adierazpenarekin, Arrasate Musikalekin duten konpromisoa berresten dutela, eta alderdi guztien babesa jaso duela gai honek.\nJarraian Arrasateko Pentsiodunen Plataformak aurkeztutako mozioa eztabaidatu dute, baina botatu aurretik hiru pentsiodunek hartu dute hitza, leporaino beteta zegoen bilkura aretoan.\nLehenik eta behin, Karmele Iparragirrek hitz egin du, eta bizi duten "prekarietatea erabatekoa" dela azaldu du: "Nazkatuta gaude pentsioen %0,25eko igoerarekin. Gure erosteko gaitasunak nabarmen egin du behera. Gehienok 700 euro baino gutxiago jasotzen ditugu, eta kasu askotan emakumeak eta alargunak gara. Pentsioek izoztuta jarraitzen dute gastuek gora egiten duten bitartean. Azken hamar urteetan elektrizitateak %45 egin du gora, eta azken urtean, berriz, %10. Badirudi eskatzen ari garena limosna dela, baina ez da hala. Gure eskubideak dira, hainbat urtez lana egiten eta kotizatu ostean lortuak". Bere interbentzioa amaitzeko alkateari zuzendu zaio, "gaia seriotasunez hartzeko" eta euren alde zerbait egiteko eskatuz.\nIrudia: Karmele Iparragirrek zehatz mehatz azaldu du pentsiodunen egoera zelakoa den.\nSagrario Lopezek hartu dio testigua jarraian. Espainia mailan pentsioen erreserben %90 xahutu izana, "mundu mailako eskandalu" bihurtu dela adierazi du, eta Frantzia, Alemania, edo herrialde eskandinaviarren finantziazio ereduak jarri ditu jarraitu beharreko eredu gisa.\nIrudia: Sagrario Lopez eta Jose Riviere.\nAzkenik, Gipuzkoako erretiratuen Agijupens elkarteko Jose Rivierek otsailaren 22an Donostian egindako pentsiodunen kontzentrazioko dokumentua irakurri du, eta behin hau eginda alkateari entregatu dio. Euren eskariak kontuan hartzen ez baditu, hurrengo hauteskundeetan igarri egingo duela ohartarazi dio alkateari.\nIrudia: Amaia Aspiazu zinegotzia Jose Rivierek irakurritako oharra alkateari ematen.\nAlderdi guztietako ordezkariek hitza hartu dute, pentsiodunen aldarrikapenak babesten dituztela adierazteko, eta mozioa aho batez onartua izan da.\nBeste bi adierazpen\nEuren mozioa onartu ostean, pentsiodun gehienek osoko bilkura aretoa utzi dute. Jarraian martxoaren 8arekin lotutako adierazpen instituzionala irakurri dute, eta besteak beste, Udalaren izenean dei egin diete herritarrei lanuztean eta egun horren baitako ekintzatan parte hartzera. Adierazpena bere osotasunean irakurtzeko egin klik hemen.\nAmaitzeko, galde-eskeen tartean, azken adierazpen bat irakurri du Maria Ubarretxena alkateak. Bihar beteko dira 10 urte ETAk Isaias Carrasco erail zuenetik, eta data horren baitan EAJren, PSE-EEren, Baleikeren eta Irabaziren babesa izan duen testua irakurri du.\nEH Bilduk ez du testua babestu. Eneko Barberenak GOIENAko mikrofonoan adierazi du "biolentziaren biktima guztien aitortza" egitearen aldekoak direla, eta etorkizunean izango dela Arrasaten aurrerapausoak eta urratsak emateko aukera. Ostean gaineratu du, zapatuan egindako omenaldian "lehen aldiz" egon zela EH Bilduren ordezkaritza bat.


Niri buruz | Aberritik aberrira\nMomentuz behintzat nahiago dut datu pribaturik ez ematea. Izen-abizenik gabeko blog hau sortzea erabaki nuen, inolako baldintzarik gabe nire iritzia jarri ahal izateko. Nire ikuspuntuaren ideia bat izan dezazuen, gipuzkoarra naiz eta 30 urte inguru ditut.\nZergaitik idazten dut blog honetan?\nNire iritzia beste pertsonen ideiekin kontrastatzea da helburu nagusia. Askotan zaila egiten zait ideia bati buruzko jarrera konkretu bat izatea horri buruz pentsatu eta eztabaidatu arte. Hortaz, helburua ideologia desberdineko pertsonekin politika gaietaz ikuspuntu desberdinak elkarbanatzea izango litzateke.\nBestetik memoria txarra daukadanez ondo etorriko zait blog batean interesgarria iruditzen zaidan informazio guztia ipintzea.\nZein da nire ideologia politikoa?\nLehenik eta behin esan behar dut ez naizela inolako alderdi politikoko kide. Era berean, ez diot eman beti bozka alderdi berdinari. Ezkertiartzat eta abertzaletzat dut neure burua. Independentziaren aldeko nere jarrera ez da erabat irmoa (egoeraren arabera gauza bat edo beste defendituko nuke), bai aldiz autodeterminazioaren eskubidearen aldekoa; ezinbesteko eskubidea iruditzen zait.